**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄ - ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΕΘΝΙΚΗΣ ΑΜΥΝΑΣ ΚΑΙ ΕΞΩΤΕΡΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 4 Οκτωβρίου 2017, ημέρα Τετάρτη και ώρα 10.15΄, στην Αίθουσα Γερουσίας του Μεγάρου της Βουλής, συνήλθε σε συνεδρίαση η Διαρκής Επιτροπή Εθνικής Άμυνας και Εξωτερικών Υποθέσεων, υπό την προεδρία του Προέδρου αυτής, κ. Κωνσταντίνου Δουζίνα, με θέμα ημερήσιας διάταξης:

Συνέχιση της επεξεργασίας και εξέτασης του σχεδίου νόμου του Υπουργείου Εθνικής Άμυνας «Ρυθμίσεις περί σταδιοδρομίας και εξέλιξης στελεχών και οικονομικής μέριμνας και λογιστικού των Ενόπλων Δυνάμεων, σύσταση Κοινού Σώματος Οικονομικών Επιθεωρητών και άλλες διατάξεις» (2η συνεδρίαση – ακρόαση εξωκοινοβουλευτικών προσώπων).

Στη συνεδρίαση παρέστησαν ο Υπουργός Εθνικής Άμυνας, κ. Παναγιώτης Καμμένος, ο Αναπληρωτής Υπουργός Εθνικής Άμυνας, κ. Δημήτριος Βίτσας, καθώς και αρμόδιοι υπηρεσιακοί παράγοντες.

Στη συνεδρίαση, επίσης, παρέστησαν οι κ.κ. Βασίλειος Λουμιώτης, Δ/ντής του Ινστιτούτου Εκπαίδευσης Σώματος Ορκωτών Ελεγκτών Λογιστών (Ι.Ε.Σ.Ο.Ε.Λ.), Παναγιώτης Γιαννόπουλος, Α΄ Αντιπρόεδρος της Επιτροπής Λογιστικής Τυποποίησης και Ελέγχων (Ε.Λ.Τ.Ε.), Ανέστης Τσουκαράκης, Πρόεδρος της Πανελλήνιας Ομοσπονδίας Ενώσεων Στρατιωτικών (Π.Ο.Ε.Σ.), Δημήτριος Ρώτας, Πρόεδρος της Πανελλήνιας Ομοσπονδίας Ενώσεων Στρατιωτικών (Π.ΟΜ.ΕΝ.Σ), Βασίλειος Ροζής, Πρόεδρος της Ένωσης Αποστράτων Αξιωματικών Στρατού (Ε.Α.Α.Σ.), Σπυρίδων Περβαινάς, Πρόεδρος της Ένωσης Αποστράτων Αξιωματικών Ναυτικού (Ε.Α.Α.Ν), Σπυρίδων Καββούρης, Πρόεδρος της Ένωσης Αποστράτων Αξιωματικών Αεροπορίας (Ε.Α.Α.Α), Νικόλαος Παπαναστάσης, Αντιπρόεδρος της Ανεξάρτητης Ένωσης Αποστράτων Ενόπλων Δυνάμεων (ΑΝ.Ε.Α.Ε.Δ.), Ιωάννης Κούτρας, Πρόεδρος του Επιστημονικού Συλλόγου Μηχανικών Αεροπορίας, Ευάγγελος Γεωργούσης, Πρόεδρος του Συνδέσμου Αποφοίτων Σχολής Ικάρων και Ηλίας Ντούβλης, Γενικός Γραμματέας του Συλλόγου Αποφοίτων Σχολής Υπαξιωματικών Διοικητικών Αεροπορίας.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ Αναγνωστοπούλου Αθανασία (Σία), Βαγιωνάκη Βάλια, Κοζομπόλη Παναγιώτα, Δέδες Γιάννης, Δουζίνας Κωνσταντίνος, Δρίτσας Θοδωρής, Εμμανουηλίδης Δημήτριος, Καββαδία Αννέτα, Καραγιαννίδης Χρήστος, Ρίζος Δημήτρης, Σπαρτινός Κώστας, Τελιγιορίδου Ολυμπία, Τζαμακλής Χαρίλαος, Κυρίτσης Γεώργιος, Μουσταφά Μουσταφά, Μπαλτάς Αριστείδης, Ντζιμάνης Γιώργος, Τσίρκας Βασίλης, Γεωργιάδης Σπυρίδων – Άδωνις, Δαβάκης Αθανάσιος, Δημοσχάκης Αναστάσιος, Καββαδάς Αθανάσιος, Κουμουτσάκος Γεώργιος, Ιωάννης Λαγός, Κούζηλος Νικόλαος, Παππάς Χρήστος, Κανέλλη Λιάνα, Κατσίκης Κωνσταντίνος, Σαρίδης Ιωάννης και Δανέλλης Σπυρίδων.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Εθνικής Άμυνας και Εξωτερικών Υποθέσεων, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Εθνικής Άμυνας «Ρυθμίσεις περί σταδιοδρομίας και εξέλιξης στελεχών και οικονομικής μέριμνας και λογιστικού των Ενόπλων Δυνάμεων, σύσταση Κοινού Σώματος Οικονομικών Επιθεωρητών και άλλες διατάξεις».

Θα ήθελα να καλωσορίσω τους κυρίους που προσκλήθηκαν, τους διάφορους φορείς.

Έχουμε, επίσης, δεχθεί δύο υπομνήματα, τα οποία θα αποστείλουμε ηλεκτρονικά σε όλα τα μέλη της Επιτροπής. Τον λόγο έχει ο κ. Καμμένος, Υπουργός Εθνικής Άμυνας.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Κύριε Πρόεδρε, θέλω να παρακαλέσω, επειδή ο κ. Αναπληρωτής Υπουργός πρέπει στις 13:00΄ να πετάξει για το εξωτερικό, να βάλουμε πρώτα τα θέματα του άρθρου 27, που τα γνωρίζει καλύτερα. Δηλαδή, θα ήθελα να προηγηθούν οι συνδικαλιστικοί φορείς και να γίνει η συζήτηση σε αυτό το θέμα. Τα υπόλοιπα θα τα χειριστώ εγώ. Ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Βίτσας, Αναπληρωτής Υπουργός Εθνικής Άμυνας.

ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας): Ευχαριστώ, κύριε Πρόεδρε. Θα υπάρξουν τέσσερις τροπολογίες, πιθανά να υπάρξει και πέμπτη, όμως, όλες θα σας έρθουμε γραπτές. Μειώνουμε τον χρόνο που μπορεί κάποιος να κάνει στον Στρατό. Για παράδειγμα, κάποιος μπορεί να κάνει είκοσι μέρες στον Στρατό και μετά να εξαγοράσει τη θητεία του. Αυτό το μειώνουμε από τα 35 στα 33 χρόνια. Αυτό θα έχει δημοσιονομικό όφελος.

Δεύτερον, ξέρετε ότι έχουμε τους διακριθέντες επιστήμονες εξωτερικού, που απολαμβάνουν μεγαλύτερης αναβολής από τους άλλους. Με την τροπολογία ορίζουμε και διακριθέντες επιστήμονες εσωτερικού. Τι εννοούμε; Θα υπάρχει ένας κατάλογος Ερευνητικών Ιδρυμάτων, τα οποία έχουν σχέση με το εξωτερικό, για παράδειγμα, ο «ΔΗΜΟΚΡΙΤΟΣ», που τα παιδιά που δουλεύουν εκεί, πιθανώς, η δουλειά τους να έχει πολύ μεγαλύτερη αξία από το να δουλεύει κάποιος στο Λονδίνο. Θέλουμε με αυτό τον τρόπο να αποτρέψουμε και ένα κομμάτι του brain drain.

Τρίτον, θέλουμε να απονείμουμε τιμητικά επιπλέον βαθμό σε Αξιωματικούς πολεμικής διαθεσιμότητας, που έχουν αναπηρία 100% και άνω. Είχα ρωτήσει, εάν είναι δυνατόν να έχει κάποιος αναπηρία 100% και άνω. Και όμως είναι δυνατόν. Ήταν οκτώ περιπτώσεις, είναι παλιές περιπτώσεις και σήμερα είναι έξι. Είναι άνθρωποι που δεν έχουν χέρια, δεν έχουν πόδια, για να μην σας κουράζω, είναι συγκεκριμένες περιπτώσεις.

Το τέταρτο δεν αποτελεί νομοτεχνική βελτίωση. Είναι κάτι που μας ζήτησε το Γενικό Επιτελείο Στρατού. Όταν έχουμε περιπτώσεις, που είτε αρνείται είτε από αδυναμία ο Διοικητής του αντίστοιχου ΑΣΕΙ δεν προσεπικυρώνει απόφαση ή ένσταση, τότε υπάρχει μια Επιτροπή. Από τον νόμο σε αυτές τις Επιτροπές είναι οι Υπαρχηγοί.

Το Γενικό Επιτελείο Στρατού, λοιπόν, μας ζήτησε να μην είναι ο Υπαρχηγός, αλλά να είναι ο Γενικός Επιθεωρητής, ο οποίος έχει και τα δόγματα και την εκπαίδευση. Για το Ναυτικό και την Αεροπορία παραμένει ο Υπαρχηγός, που υπήρχε και προηγουμένως.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστώ πολύ, τον κ. Αναπληρωτή Υπουργό. Ξεκινάμε τη διαδικασία της ακροάσεως των φορέων, με τον κ. Γιαννόπουλο, Α΄ Αντιπρόεδρο της Επιτροπής Λογιστικής Τυποποίησης και Ελέγχων.

ΠΑΝΑΓΙΩΤΗΣ ΓΙΑΝΝΟΠΟΥΛΟΣ [Α΄ Αντιπρόεδρος της Επιτροπής Λογιστικής Τυποποίησης και Ελέγχων (Ε.Λ.Τ.Ε.)]: Ευχαριστώ κύριε Πρόεδρε, ευχαριστώ για τον χρόνο να μιλήσουμε πρώτοι. Να πω δύο πράγματα για τον φορέα μας, προφανώς.

Η Επιτροπή Λογιστικής Τυποποίησης και Ελέγχων είναι Ανεξάρτητη Αρχή, εποπτεύει τις εταιρείες των Ορκωτών Ελεγκτών Λογιστών, υπάγεται κατευθείαν στο Υπουργείο Οικονομικών και είναι αρμόδια για την θέσπιση και την εποπτεία της ορθής και της αποτελεσματικής εφαρμογής των Λογιστικών και Ελεγκτικών Προτύπων στην Ελλάδα. Προσφάτως, μάλιστα, με την ψήφιση του καινούργιου νόμου, του 4449/2017 ενσωματώσαμε την Κοινοτική Οδηγία 2014/56/ΕΕ, καθώς και κάποιες επιλογές του Κανονισμού, με ρητή αναφορά μεταξύ άλλων και στην εφαρμογή των ελεγκτικών προτύπων στη χώρα μας.

Καταρχάς να πούμε ότι συμφωνούμε με το σχέδιο νόμου και συγκεκριμένα με το κεφάλαιο Γ΄, που μας αφορά, περί σύστασης Κοινού Σώματος Οικονομικών Επιθεωρητών. Πιστεύουμε ότι ενισχύει σημαντικά τη διαφάνεια στα οικονομικά των Ενόπλων Δυνάμεων. Θα θέλαμε, ωστόσο, να προτείνουμε κάποιες νομοτεχνικές βελτιώσεις στο πεδίο που αφορά στο εδάφιο 1 και συγκεκριμένα, στο εδάφιο 8 της παρ.3, του άρθρου 12, η φράση «*σύμφωνα με τα Διεθνή Ελεγκτικά Πρότυπα*» να αντικατασταθεί με την φράση «*λαμβάνοντας υπόψη τα Διεθνή Ελεγκτικά Πρότυπα*», διότι τα Διεθνή Ελεγκτικά Πρότυπα είναι δαιδαλώδεις. Θα πρέπει να επιλέξει, όπως προβλέπεται και στο προηγούμενο άρθρο, κάποια από αυτά, για την διαδικασία του ελέγχου.

Στο εδάφιο 2, της παρ.4 του άρθρου 2, μετά την φράση «*ο τρόπος*» να προστεθεί «*και οι διαδικασίες και τα Ελεγκτικά Πρότυπα*».

Στο εδάφιο 4, της παρ. στ, της παρ.1 του άρθρου 13 η φράση «*με τα εφαρμοστέα Πρότυπα Ελέγχου*» να αντικατασταθεί με τη φράση «*τα Πρότυπα Ελέγχου, που αναφέρονται στην παρ. 4 του άρθρου 12*». Είναι η εξουσιοδοτική που βγαίνει για την Υπουργική Απόφαση.

Επίσης, μιας και η Επιτροπή Λογιστικής Τυποποίησης και Ελέγχων έχει την εποπτεία των Προτύπων και καθορίζει, στο τέλος του εδαφίου 4, της παρ.στ, της παρ.1 του άρθρου 13 να προστεθεί η φράση «*στο πλαίσιο αυτό το ΥΠ.ΕΘ.Ο. συντάσσει Μνημόνιο συνεργασίας με την Επιτροπή Λογιστικής Τυποποίησης και Ελέγχων για την τεχνική υποστήριξη θεμάτων του ποιοτικού ελέγχου*» μια και υπάρχει προηγούμενη εμπειρία στον φορέα. Έχω το υπόμνημα, θα σας το καταθέσω.

Τέλος, να κάνουμε και μια αναφορά και στο άρθρο 14, στην παρ.8. Είναι πολύ σημαντικό το άνοιγμα που γίνεται και στους λοιπούς Αξιωματικούς να συμμετέχουν στη διαδικασία. Να πω, για παράδειγμα, στο δικό μας το επάγγελμα, όπως ενσωματώσαμε την Οδηγία, μπορεί ένας μηχανικός να ασκήσει το επάγγελμα του Ορκωτού Λογιστή; Η απάντηση είναι ναι, εφόσον έχει την κατάλληλη εκπαίδευση μέσω του Σώματος Ορκωτών Λογιστών ή λοιπών επαγγελματικών φορέων. Άρα, είναι σημαντική και η παρ.8 του άρθρου 13, στο άνοιγμα που κάνει στους λοιπούς φορείς. Αυτό είχα, κύριε Πρόεδρε. Ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστώ πολύ. Επειδή ο κ. Γιαννόπουλος, πρέπει να φύγει, υπάρχει κάποια ερώτηση από τους συναδέλφους Βουλευτές προς την Επιτροπή Λογιστικής Τυποποίησης; Όχι.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Ήθελα να ρωτήσω, υπάρχει διαδικασία πιστοποίησης κατά ISO των ελεγκτικών μηχανισμών;

ΠΑΝΑΓΙΩΤΗΣ ΓΙΑΝΝΟΠΟΥΛΟΣ [Α΄ Αντιπρόεδρος της Επιτροπής Λογιστικής Τυποποίησης και Ελέγχων (Ε.Λ.Τ.Ε.)]: Πιστοποίηση κατά ISO δεν υπάρχει στην διαδικασία των ποιοτικών ελέγχων. Οι Ελεγκτές εφαρμόζουν τα Διεθνή Ελεγκτικά Πρότυπα, τα οποία περιλαμβάνουν συγκεκριμένες διαδικασίες. Το ISO αφορά σε προϊόντα.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Διαδικασίες εννοώ.

ΠΑΝΑΓΙΩΤΗΣ ΓΙΑΝΝΟΠΟΥΛΟΣ [Α΄ Αντιπρόεδρος της Επιτροπής Λογιστικής Τυποποίησης και Ελέγχων (Ε.Λ.Τ.Ε.)]: Οι διαδικασίες πιστοποίησης μόνο μέσω του φορέα του Σώματος των Ορκωτών Ελεγκτών Λογιστών, που αποκτούν μια διεθνή πιστοποίηση.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Μπορείτε, δηλαδή, εσείς να μας πιστοποιήσετε την υπηρεσία τη δική μας, κατά τις διαδικασίες……

ΠΑΝΑΓΙΩΤΗΣ ΓΙΑΝΝΟΠΟΥΛΟΣ ([Α΄ Αντιπρόεδρος της Επιτροπής Λογιστικής Τυποποίησης και Ελέγχων (Ε.Λ.Τ.Ε.)]: Να πιστοποιήσουμε όχι, αλλά να παράσχουμε τεχνική βοήθεια στο πλαίσιο του μνημονίου συνεργασίας της ΕΛΤΕ και του Υπουργείου σας, ναι. Και αυτό προτείνουμε.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Επειδή αντιλαμβάνεστε ότι, πλέον, θα μπούμε και σε κοινοτικά κονδύλια.

ΠΑΝΑΓΙΩΤΗΣ ΓΙΑΝΝΟΠΟΥΛΟΣ [Α΄ Αντιπρόεδρος της Επιτροπής Λογιστικής Τυποποίησης και Ελέγχων (Ε.Λ.Τ.Ε.)]: Σωστό.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Εμείς θα θέλαμε οι υπηρεσίες του Εσωτερικού Ελέγχου να έχουν και μια διεθνή πιστοποίηση. Εάν υπάρχει τέτοια, δεν το ξέρω. Γι' αυτό και σας ρώτησα.

ΠΑΝΑΓΙΩΤΗΣ ΓΙΑΝΝΟΠΟΥΛΟΣ [Α΄ Αντιπρόεδρος της Επιτροπής Λογιστικής Τυποποίησης και Ελέγχων (Ε.Λ.Τ.Ε.)]: Τα Διεθνή Πρότυπα είναι δαιδαλώδη. Μπορούμε να επιλέξουμε κάποιες συγκεκριμένες διαδικασίες προτύπων και να πούμε ότι αυτό είναι το συγκεκριμένο πρότυπο για τα ευρωπαϊκά προγράμματα, που εφαρμόζεται στην πράξη και να προχωρήσουμε στην τεχνική βοήθεια και υλοποίηση.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Σας ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστώ πολύ, τον κ. Γιαννόπουλο. Τον λόγο έχει ο κ. Βασίλειος Λουμιώτης, Διευθυντής του Ινστιτούτου Εκπαίδευσης Σώματος Ορκωτών Ελεγκτών Λογιστών (Ι.Ε.Σ.Ο.Ε.Λ.).

ΒΑΣΙΛΕΙΟΣ ΛΟΥΜΙΩΤΗΣ [Διευθυντής του Ινστιτούτου Εκπαίδευσης Σώματος Ορκωτών Ελεγκτών Λογιστών (Ι.Ε.Σ.Ο.Ε.Λ.)]: Ευχαριστώ, κύριε Πρόεδρε. Κυρίες και κύριοι βουλευτές, καλημέρα σας. Εγώ θα σας μιλήσω για το ΙΕΣΟΕΛ, ποιος είναι ο σκοπός του και ποιες δραστηριότητες έχει. Το Ινστιτούτο Εκπαίδευσης Σώματος Ορκωτών Ελεγκτών Λογιστών ιδρύθηκε από το Σώμα Ορκωτών Ελεγκτών Λογιστών πριν από 20 χρόνια, με σκοπό να παρέχει επαγγελματική εκπαίδευση και κατάρτιση σ’ εκείνους, που ενδιαφέρονται για το ελεγκτικό επάγγελμα, για εκείνους που σκοπεύουν να αποκτήσουν την άδεια ασκήσεως επαγγέλματος του Ορκωτού Ελεγκτή Λογιστή. Αυτός είναι ο σκοπός του Ινστιτούτου.

Οι δραστηριότητες του Ινστιτούτου είναι οι εξής. Πρώτον, έχει το επαγγελματικό Μεταπτυχιακό Πρόγραμμα στην Εφαρμοσμένη Λογιστική και Ελεγκτική. Αυτό το πρόγραμμα είναι διετές. Τα μαθήματα, που διδάσκονται, προβλέπονται από τη νομοθεσία και από την αντίστοιχη Κοινοτική Οδηγία, και κάποιος πρέπει να τα διδαχθεί και να τα περάσει, προκειμένου να αποκτήσει την άδεια ασκήσεως του επαγγέλματος του Ορκωτού Λογιστή.

Εμείς, το Ι.Ε.Σ.Ο.Ε.Λ., παρέχουμε αυτή την επαγγελματική εκπαίδευση και κατάρτιση και οι σπουδαστές του Ι.Ε.Σ.Ο.Ε.Λ. συμμετέχουν σε επαγγελματικές εξετάσεις, που σημαίνει ότι οι απόφοιτοι του Ι.Ε.Σ.Ο.Ε.Λ. αποκτούν και την άδεια ασκήσεως του επαγγέλματος Ορκωτού Ελεγκτή Λογιστή, μετά από την ελεγκτική προϋπηρεσία, που απαιτείται από τη νομοθεσία, που είναι 5 χρόνια.

Το Ι.Ε.Σ.Ο.Ε.Λ. συνεργάζεται και με τα δύο μεγαλύτερα Ινστιτούτα της Αγγλίας, την Επαγγελματική Ένωση των Ορκωτών Ελεγκτών Λογιστών της Αγγλίας, καθώς και με το Ινστιτούτο Ορκωτών Λογιστών της Αγγλίας και της Ουαλίας, σε κοινά προγράμματα αμοιβαίας αναγνώρισης. Στο πλαίσιο αυτής της συνεργασίας έχει προσαρμοσθεί η ύλη των μαθημάτων, που διδάσκονται στο Ι.Ε.Σ.Ο.Ε.Λ., στην αντίστοιχη ύλη των Ινστιτούτων της Αγγλίας. Αυτό σημαίνει ότι αυτά που διδάσκονται και μαθαίνουν εδώ οι έλληνες Ορκωτοί Ελεγκτές είναι, ακριβώς, τα αντίστοιχα που μαθαίνουν και οι Άγγλοι Ορκωτοί Λογιστές, βέβαια, με τη νομοθεσία της χώρας τους κ.λπ..

Έχουμε, επίσης, συνεργασίες και με πανεπιστήμια. Με το ΕΚΠΑ υλοποιούμε από κοινού δύο προγράμματα στην Εφαρμοσμένη Λογιστική Ελεγκτική και στη Δημόσια Ελεγκτική. Συνεργαζόμαστε και με ΤΕΙ, καθώς και με το ΠΑΜΑΚ της Θεσσαλονίκης.

Επίσης, το Ι.Ε.Σ.Ο.Ε.Λ. έχει αναλάβει τη συνεχή εκπαίδευση των Ορκωτών Λογιστών Ελεγκτών. Δηλαδή, αυτοί που έχουν ήδη πάρει τον τίτλο του Ορκωτού Λογιστή, σύμφωνα με τη νομοθεσία, θα πρέπει να υπαχθούν σε προγράμματα συνεχούς επιμόρφωσης. Αυτά τα προγράμματα συνεχούς επιμόρφωσης τα υλοποιεί το Ι.Ε.Σ.Ο.Ε.Λ.. Προβλέπεται, σύμφωνα με κανονιστική πράξη της ΕΛΤΕ, τα σεμινάρια αυτά που πρέπει να γίνονται, πρέπει να είναι διάρκειας 120 ώρες συνολικά στην τριετία. Δηλαδή, προκειμένου κάποιος να διατηρήσει την άδεια ασκήσεως του επαγγέλματος Ορκωτού Λογιστή, πρέπει να υπαχθεί σ’ αυτά τα προγράμματα συνεχούς εκπαίδευσης κι αυτά τα προγράμματα τα υλοποιεί το Ι.Ε.Σ.Ο.Ε.Λ..

Τώρα, σύμφωνα με τη νομοθεσία, Ορκωτοί Ελεγκτές Λογιστές μπορούν να γίνουν απόφοιτοι Πανεπιστημίου. Δεν μας λέει «οικονομικής κατεύθυνσης κ.λπ.», μπορεί να είναι γεωπόνος, μπορεί να είναι μαθηματικός, μηχανικός ή οτιδήποτε άλλο, αρκεί να υποστεί αυτή την εκπαίδευση, που προβλέπει η νομοθεσία. Δηλαδή, να περάσει τις επαγγελματικές εξετάσεις του Σώματος Ορκωτών Ελεγκτών Λογιστών, που προβλέπονται από τη νομοθεσία.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστώ πολύ. Τον λόγο έχει ο κ. Δημήτρης Ρώτας, Πρόεδρος της Πανελλήνιας Ομοσπονδίας Ενώσεων Στρατιωτικών (Π.ΟΜ.ΕΝ.Σ).

ΔΗΜΗΤΡΙΟΣ ΡΩΤΑΣ [Πρόεδρος της Πανελλήνιας Ομοσπονδίας Ενώσεων Στρατιωτικών (Π.ΟΜ.ΕΝ.Σ)]: Αξιότιμε κύριε Πρόεδρε, κύριε Υπουργέ, κύριε Αναπληρωτή Υπουργέ, κυρίες και κύριοι Βουλευτές της Διαρκούς Επιτροπής Εθνικής Άμυνας και Εξωτερικών Υποθέσεων, σας ευχαριστούμε θερμά για την πρόσκληση που μας στείλατε, για να εκφράσουμε την άποψή μας, για τις ρυθμίσεις που μας αφορούν.

Η Ομοσπονδία μας, η Πανελλήνια Ομοσπονδία Ενώσεων Στρατιωτικών (Π.ΟΜ.ΕΝ.Σ), είναι η πρώτη ιστορικά και η μόνη συνδικαλιστική Ομοσπονδία που εκπροσωπεί τα συμφέροντα των εν ενεργεία Στρατιωτικών. Σε ότι αφορά στα θέματα που άπτονται των διοικητικών και σταδιοδρομικών ρυθμίσεων καταθέτουμε υπόμνημα, το οποίο είναι αναλυτικό και τεκμηριωμένο. Επιπλέον, καταθέτουμε προτάσεις της Ομοσπονδίας για ρυθμίσεις, οι οποίες μπορούν να ενσωματωθούν στο υπ’ όψιν νομοσχέδιο, προκειμένου να ψηφιστούν.

Θα θέλαμε, όμως, να σταθούμε στο άρθρο 27 του συγκεκριμένου νόμου, με το οποίο επιχειρείται ευθεία ανάμειξη στη θεσμική εκπροσώπηση των εν ενεργεία στελεχών των Ενόπλων Δυνάμεων, αλλά και στο έργο της απονομής της Δικαιοσύνης. Πραγματικά, είναι αδιανόητο να επιχειρείται να γίνεται με τρόπο αυταρχικό η παρατυπία και η παρανομία νομιμότητα και η εντιμότητα να μπαίνει στο περιθώριο. Ο Υπουργός οφείλει να είναι ο θεματοφύλακας της νομιμότητας και της δικαιοσύνης και όχι να παραδειγματίζει ότι όποιος έχει μέσο, θα μπορεί να ικανοποιεί το αίτημά του, δίκαιο ή άδικο.

Αξιότιμοι κύριοι Βουλευτές, όλοι παρακολουθούν. Όπως είναι γνωστό, η Π.ΟΜ.ΕΝ.Σ ιδρύθηκε με την ισχύ του ν.4407/2016, σε απόλυτη συμμόρφωση με το τότε πρωτοεμφανιζόμενο νομικό πλαίσιο για τη θεσμική εκπροσώπηση των Στρατιωτικών. Αυτό το πλαίσιο προέβλεπε Πρωτοβάθμιες Ενώσεις, ανά Περιφέρεια ή Περιφερειακή Ενότητα, καθώς και μία Ομοσπονδία σε πανελλαδικό επίπεδο. Υπήρχε, βέβαια, στο παρελθόν η ΠΟΕΣ, η οποία υποστήριζε ότι είναι Αστικό Σωματείο, ενώ, στην πραγματικότητα, αποτελούσε Εργοδοτικό Σωματείο Εμπόρων και Βιοτεχνών, σύμφωνα με το ν.1712/1987. Το Σωματείο, όμως, αυτό δεν συμμορφώθηκε με τις ρυθμίσεις του νέου νόμου, εντός της προθεσμίας που έθετε ο ίδιος ο νόμος και έτσι, εκ των πραγμάτων, ανήκε πια στο παρελθόν.

Η Ομοσπονδία μας με δύο ανακοπές που έχει ασκήσει και εκκρεμούν στα ελληνικά δικαστήρια, έχει θέσει στην κρίση της ελληνικής δικαιοσύνης, τόσο το γεγονός ότι η ΠΟΕΣ είναι Εργοδοτικό Σωματείο όσο και το ότι επιχείρησε καθυστερούμενα, με την παρέλευση του εξαμήνου και μετά τη σύσταση της Ομοσπονδίας μας, να εναρμονιστεί και αυτή με το πλαίσιο του ν.4407/2016. Αυτά είναι τα γεγονότα μέχρι χθες. Δηλαδή, μέχρι και την κατάθεση του προτεινόμενου άρθρου 27. Τα γεγονότα δείχνουν ότι κάποιοι έχουμε εφαρμόσει κατά γράμμα τον νόμο, ενώ κάποιοι άλλοι έχουν κινηθεί εκτός του πλαισίου του.

Με το άρθρο 27, όμως, επιχειρείται η αντιστροφή της πραγματικότητας. Καταρχήν, καταργούνται οι πρωτοβάθμιες ενώσεις σε επίπεδο Περιφέρειας, που έχουν εναρμονιστεί με το θεσμικό πλαίσιο και λειτουργούν υποδειγματικά. Πρόσχημα γι' αυτό είναι η δήθεν καλύτερη λειτουργία των ενώσεων σε μικρότερη εδαφική περιφέρεια, ιδίως, στα νησιά. Όμως και ο προηγούμενος νόμος επέτρεπε, εφόσον διαπιστώνεται ανάγκη, να υπάρξουν ενώσεις ανά περιφερειακή ενότητα χωρίς, ωστόσο, την υποχρεωτική κατάργηση των ενώσεων που λειτουργούσαν ανά περιφέρεια που επιχειρείται σήμερα. Ποιον, λοιπόν, εξυπηρετεί η κατάργηση των μεγάλων ενώσεων περιφερειών;

Επιπλέον, με το άρθρο 27 επιχειρείται να νομιμοποιηθεί η ΠΟΕΣ, κυριολεκτικά, από το «παράθυρο». Η προκλητική αδιαφορία της ΠΟΕΣ για τις ρυθμίσεις του ν.4407/2016 «θεραπεύεται» με μία παράγραφο. Με μία όχι, απλώς, «φωτογραφική» διάταξη, αλλά διάταξη με ονοματεπώνυμο στο προτεινόμενο νομοσχέδιο. Επί της ουσίας, τι λέει αυτή η διάταξη; Λέει ότι δεν πειράζει που η ΠΟΕΣ δεν συμμορφώθηκε με το προηγούμενο νόμο. Ας συμμορφωθεί με τον τωρινό. Και, μάλιστα, αν δυσκολεύεται σε αυτό, δεν είναι ανάγκη καν να κάνει Συνέδριο, αλλά να μπορεί να το κάνει με μία απλή απόφαση Διοικητικού Συμβουλίου. Δεν υπάρχει, νομίζουμε, νομοθετικό προηγούμενο όπου τέτοια κορυφαία ζητήματα σε μία Ομοσπονδία να προβλέπεται δια νόμου να αποφασιστούν με απόφαση Διοικητικού Συμβουλίου.

Τι, όμως, περαιτέρω σαφέστατα υπονοεί αυτό το άρθρο; Ότι δεν θα κρίνει η Δικαιοσύνη όσα έχουν συμβεί μέχρι σήμερα. Δεν θα αφεθεί ανεπηρέαστη να εξετάσει όσα έχει καταγγέλλει η Ομοσπονδία μας. Με βάση αυτό τον νέο νόμο και τη νέα κατάσταση, που αυτός επιχειρεί να δημιουργήσει, όλα αυτά θα καταστούν απλά, ως ιστορία, αφού η ΠΟΕΣ θα νομιμοποιηθεί εκ νέου. Τελικά, δεν είναι τυχαίο ότι η ΠΟΕΣ επιχείρησε να καθυστερήσει αυτές τις δίκες, λίγες μέρες πριν από την κατάθεση του νομοσχεδίου. Υπερβολικά πολλές συμπτώσεις, για να είναι μόνο συμπτώσεις.

Αξιότιμοι κύριοι Βουλευτές, το άρθρο 27 του νομοσχεδίου δεν μπορεί να «υιοθετηθεί» από τη Βουλή των Ελλήνων. Συνιστά κατάφωρη παρέμβαση σε, νομίμως, λειτουργούντα Σωματεία, αντίκειται στο δικαίωμα του «συνέρχεσθαι» και του «συνεταιρίζεσθαι», αλλά και στο δικαίωμα δικαστικής προστασίας, αφού συνιστά επέμβαση σε εκκρεμείς δίκες.

Πέρα, όμως, από τα νομικά και συνταγματικά ζητήματα, αυτό το άρθρο δίνει ένα πολύ κακό παράδειγμα στο σύνολο της ελληνικής κοινωνίας. Αν παραβιάζεται ο νόμος, τόσο το χειρότερο γι' αυτόν. Αν κάποιος έχει παραβεί τον νόμο, αντί να τιμωρήσουμε τον παραβάτη, αλλάζουμε τον νόμο και τιμωρούμε όσους τον σεβάστηκαν. Τέτοια μηνύματα θεωρούμε ότι δεν μπορούν να εκπέμπονται από τη Βουλή των Ελλήνων και πιστεύουμε ότι η συνείδηση κάθε Βουλευτή δεν θα του επιτρέψει να υπερψηφίσει αυτό το άρθρο.

Εξάλλου, ο Αναπληρωτής Υπουργός Άμυνας, σύμφωνα με χθεσινό δημοσίευμα του «ARMY VOICE» φέρεται να δήλωσε ότι η κατάθεση του σχεδίου νόμου προς ψήφιση στην Ολομέλεια θα γίνει σε ημερομηνία μεταγενέστερη της εκδίκασης της δίκης της Π.ΟΜ.ΕΝ.Σ κατά της ΠΟΕΣ. Αυτό καταδεικνύει το δημοκρατικό ήθος του ανδρός.

Ως Ομοσπονδία οφείλουμε να επιστήσουμε την προσοχή σας, κύριε Αναπληρωτή Υπουργέ, ότι είναι παραπάνω από πιθανόν η ΠΟΕΣ να αποφύγει την εκδίκαση της υπόθεσης ζητώντας και πάλι αναβολή. Η θέση της Ομοσπονδίας μας είναι η απόσυρση του άρθρου 27 μέχρι την τελική έκδοση απόφασης της ελληνικής δικαιοσύνης. Σας ευχαριστούμε και πάλι που μας καλέσατε στο Ναό της Δημοκρατίας.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Βίτσας.

ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας): Σε όλο το άρθρο 27, πού καταργούνται οι περιφερειακές ενώσεις; Λέει καταργούνται; Κύριε Ρώτα, δεν υπάρχει τέτοιο πράγμα.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Τσουκαράκης.

ΑΝΕΣΤΗΣ ΤΣΟΥΚΑΡΑΚΗΣ [Πρόεδρος της Πανελλήνιας Ομοσπονδίας Ενώσεων Στρατιωτικών (Π.Ο.Ε.Σ.)]: Κύριε Πρόεδρε, κυρίες και κύριοι Βουλευτές, ευχαριστούμε για την πρόσκληση. Επειδή έχουμε γίνει το μήλο της έριδος και όλα τα βλέμματα στρέφονται εναντίον της ΠΟΕΣ και εμού προσωπικά από κάποιους συναδέλφους σας, θα εστιάσω στο άρθρο 27 που είναι το επίμαχο ενός νομοσχεδίου, που έχει άλλα σημαντικότερα πράγματα να επιλύσει παρά το άρθρο 27.

Ενώ, λοιπόν, πήγαιναν όλα εντάξει στην Λιλιπούπολη, κάπου εμφανίστηκαν κάποια κίτρινα μικρά για όλους μας γνωστά, άσχημα, χονδρά, ανθρωπάκια, τα pockemons. Όλοι γελάμε, κλαίμε με αυτά που βλέπαμε στο παρελθόν από τα pockemons. Ερχόμαστε σήμερα στην πραγματικότητα, να ξαναφέρουμε την ζωή εκεί που έμεινε, πριν δημιουργηθούν αυτά τα παρατράγουδα. Η ΠΟΕΣ έχει μια προϊστορία 13 ετών, για να φτάσουμε στο σημείο η νυν Κυβέρνηση να νομοθετήσει και να δώσει την δυνατότητα και στους εργαζόμενους στις Ένοπλες Δυνάμεις – φοράνε, δεν φοράνε στολή – να απολαμβάνουν το δικαίωμα του συνδικαλισμού, να διεκδικούν νόμιμα, όμορφα, ωραία, δίκαια αιτήματα, για να βρουν τις λύσεις χρόνιων ζητημάτων και μετά χαράς μεταφέρω την ευχαρίστηση όλων των συναδέλφων μας, πριν ελαχίστων περιπτώσεων στον νυν Υπουργό Εθνικής Άμυνας, που έχει σε αυτό το λίγο διάστημα κάνει σημαντικά βήματα. Διόρθωσε αδικίες και αβλεψίες του παρελθόντος, προσπαθεί να διορθώσει και παρόλα αυτά βάλλεται και ταυτόχρονα με αυτόν βαλλόμαστε και σαν Π.Ο.Ε.Σ. κι εγώ προσωπικά.

Δεν είναι όμως έτσι όπως παρουσιάζονται τα πράγματα και θέλουν να παρουσιάσουν και κάποιοι συνάδελφοί σας εδώ, στο Κοινοβούλιο, με κάποιες ανακρίβειες ή ψεύδη και τα ψεύδη αυτά, πώς είναι η πραγματική αλήθεια; Ξεκινάμε από τότε που πρωτοδημιουργήθηκε ο Σύνδεσμος εν Ενεργεία Στελεχών Αεροπορίας. Γιατί δημιουργήθηκε; Για να προκαλέσει μία σύγχυση και διάσπαση σε ένα ενωτικό κίνημα, που πήγε να ξεκινήσει. Πού είναι ο ΣΕΕΝΣΑ σήμερα; Αδράνησε, δεν εμφανίζεται πουθενά. Οι ίδιοι άνθρωποι τότε επιχείρησαν – σας έχω δώσει τα έγγραφα, θα τα δείτε, όταν θα μοιραστούν – να εγγραφούν, κατά τη δική τους αναγραφή στην ανακοπή στο μόνο Συνδικαλιστικό Σωματείο που τότε ήταν η Ένωση Στρατιωτικών Περιφέρειας Αττικής. Συνδικαλιστικό Σωματείο, κατά την άποψή τους. Αυτό ήταν το ορθό. Αυτοί οι ίδιοι άνθρωποι 18 Σεπτέμβρη που δικάσαμε την ανακοπή δεν ήρθαν. Γιατί λοιπόν, εφόσον έχεις δίκιο, δεν έρχεσαι στο δικαστήριο να υπερασπίσεις το δίκιο σου; Παραιτήθηκαν. Τι σημαίνει αυτό; Ότι οποιαδήποτε άλλη απόφαση εξαφανίζεται από το νομικό κόσμο. Οι νομικοί το καταλαβαίνουν απόλυτα. Δεν μπορούμε, λοιπόν, να επικαλούμαστε μία απόφαση που δεν υπάρχει. Αυτή, λοιπόν, την παρελκυστική τακτική προσπάθησαν, εφόσον είδαν ότι δεν ευώδωσε με τον ΣΕΕΝΣΑ να το κάνουν, παρεμπιπτόντως, με μία άλλη Ομοσπονδία. Την όλη διαδικασία τη γνωρίζουν πάρα πολύ καλά, αλλά δυστυχώς δεν σας την μετέφεραν, κύριε Γεωργιάδη. Πόσες φορές σας προσκάλεσα και σας παρακάλεσα; Η όλη ιστορία ξεκίνησε, επειδή δέχτηκα προσωπική επίθεση από τον κ. Γεωργιάδη.

Από τον Οκτώβριο του 2016, πριν ακόμα εκπνεύσει η 6μηνη προθεσμία – γιατί μιλάμε για μία Ομοσπονδία ιστορική, που απαριθμεί 24 πρωτοβάθμιες ενώσεις – έπρεπε οι ενώσεις να συγκροτηθούν σε γενικές συνελεύσεις, να τροποποιήσουν τα καταστατικά τους, μάλιστα σε μία διάρκεια που έτρεχε το καλοκαίρι και ήταν κλειστά τα δικαστήρια. Δεν μπορούσαν να προλάβουν οι άνθρωποι να καταθέσουν και να πάρουν τις δικαστικές αποφάσεις από τα Ειρηνοδικεία, να προλάβουν τα πρωτόδικα, να βγάλουν αποφάσεις, για να συγκροτηθεί το συνέδριο, να συγκληθεί, για να αποφασίσει τις τροποποιήσεις του καταστατικού. Λοιπόν, 25/10/2016 παίρνουμε μία απόφαση σαν Διοικητικό Συμβούλιο της Ομοσπονδίας να προχωρήσουμε στην τροποποίηση και να ρυθμίσουμε τις λεπτομέρειες, για το πώς θα συγκαλέσουμε και πότε το Συμβούλιο. Αποφασίζουμε 14/1 τη σύγκληση του πρώτου έκτακτου συνεδρίου, προκειμένου να τροποποιήσει η ομοσπονδία το καταστατικό.

Ήταν σε εξέλιξη, όμως, γιατί επαναλαμβάνω τα Ειρηνοδικεία ήταν κλειστά. Ειδικά τα Ειρηνοδικεία της επαρχίας, της Καλύμνου, που εκείνη την εποχή ο Ειρηνοδίκης για κακή μας τύχη δεν μπορούσε να μετακινηθεί, έπρεπε να βγάλουν αποφάσεις. Τι να κάναμε, λοιπόν; Να αφήναμε ξεκρέμαστες τις πρωτοβάθμιες ενώσεις μας, για να κάνουμε το χατίρι κάποιων;

Και εδώ είναι η πικρία μας, κύριε Υπουργέ, συγχωρέστε με, ότι ήταν ίσως το μοναδικό που ο νόμος έταξε μια προθεσμία, παραγνωρίζοντας όμως ότι ένα σύνολο ενώσεων, το οποίο εκπροσωπεί τα συμφέροντα των στρατιωτικών, έπρεπε να συντονιστεί, για να μπορέσει να το κάνει. Τα Ειρηνοδικεία δεν έβγαλαν αμέσως τις αποφάσεις τους, το τελευταίο μάλιστα έβγαλε απόφαση στις 20.1., πριν ακόμα την εκπνοή του νόμου.

Ερχόμαστε, λοιπόν, αφού έχουμε όλοι στα χέρια μας τα όπλα των πρωτοβάθμιων ενώσεων, αφού τροποποίησαν τα καταστατικά τους, σαν συνέδριο και σαν δευτεροβάθμιο, που εκείνη τη στιγμή μόνο η Πανελλήνια Ομοσπονδία Ενώσεων Στρατιωτικών, η ΠΟΕΣ, προϋπήρχε και αυτό έλεγε ο νόμος, αυτά τα Σωματεία οφείλουν να τροποποιήσουν και όχι τα ενδεχόμενα μελλοντικά Σωματεία, που θα δημιουργηθούν. Γι’ αυτό το Σωματείο μιλούσε ο νόμος, όλοι το καταλαβαίνουμε. Ερχόμαστε, λοιπόν, Απρίλη να κάνουμε το συνέδριό μας και αποφασίζουμε τροποποίηση του καταστατικού. Τροποποιήσαμε το καταστατικό μας. Αυτά που ακούγονται, οι ανακρίβειες ότι η ΠΟΕΣ δεν έχει τροποποιήσει, είναι ψέματα.

Η ΠΟΕΣ τροποποίησε το καταστατικό, έκανε όλα τα νόμιμα, που έπρεπε να κάνει και αν θέλετε να μιλήσουμε για νομιμότητα, να πούμε για την ΠΟΜΕΝΣ. Και μάλιστα οι συνάδελφοι είναι εδώ παρόντες. Εμφανίστηκαν στο συνέδριό τους υπηρετούντες σε Μονάδες που δεν ανήκουν στην αρμοδιότητα των ανθρώπων που κατέθεσαν ως νόμιμα τα έγγραφα, για να συγκληθεί το Διοικητικό Συμβούλιο. Ας μη μιλάμε, λοιπόν, για νομιμότητα της ΠΟΕΣ, γιατί εμείς βαδίσαμε στη νομιμότητα και αποκρύπτονται σημαντικά ακόμα επιχειρήματα. Ποια; Το ότι δύο φορές οι συνάδελφοι πήγαν στα δικαστήρια και πήραν αρνητική απόφαση. Γιατί δεν το καταθέτουν; Θα το δείτε στα έγγραφα που κατέθεσα εγώ.

Όλα αυτά, λοιπόν, δεν είναι ότι φοβόμαστε να πάμε στη δικαιοσύνη, μα είμαστε με τη δικαιοσύνη. Κάνουμε και προσπαθούμε να βαδίζουμε πάνω στο νόμο. Αυτά έλεγε ο νόμος, αυτά υπερασπίζουμε. Ταχτήκαμε να υπερασπίζουμε τους νόμους. Ξέρουμε πάρα πολύ καλά το τι σημαίνει και πώς να ερμηνεύουμε ένα νόμο. Πηγαίνουμε στα δικαστήρια και περιμένουμε ευσπλαχνικά, αλλά αυτή την παρελκυστική τακτική ακολουθήσατε και στα δικαστήρια.

Δημιούργησαν την Ένωση Ανατολικής Αττικής, αντιγράφοντας πιστά το καταστατικό της Ανατολικής Αττικής, που ανήκει στην ΠΟΕΣ. Κλέψανε τη σφραγίδα την ημέρα της ανακοπής, ήρθαν δύο μέρες πριν και καταθέσανε παρελκυστικά, για να πάρουν αναβολή στην αγωγή τους, την ανακοπή τους. Αν δεν είναι αυτό κουτοπονηριά ή παρελκυστική τακτική, είναι όλα αυτά που κάνουμε νόμιμα εμείς και με το σταυρό στο χέρι; Προς αξιολόγησή σας και προς κρίση σας για το τι μέλλει γενέσθαι και τελικά ο στόχος ποιος είναι; Να έχουμε εσαεί μια σύγχυση, μια διάσπαση να μην ασχοληθεί ποτέ και κανένας με το συνδικαλισμό στις Ένοπλες Δυνάμεις, γιατί όλα αυτά δημιουργήθηκαν πότε, κυρίες και κύριοι Βουλευτές; Μετά την ύπαρξη του ΣΕΕΝΣΑ.

ΑΘΑΝΑΣΙΟΣ ΔΑΒΑΚΗΣ: Για το άρθρο δεν μας είπατε, κύριε Συνταγματάρχη.

ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ: Κύριε Πρόεδρε, ρωτήσαμε αν μπορούμε να κάνουμε ερωτήσεις.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Κύριε Γεωργιάδη, οι ερωτήσεις γίνονται στο τέλος των παρουσιάσεων, έχουμε ακόμα άλλους 8 στρατιωτικούς και απόστρατους.

ΛΙΑΝΑ ΚΑΝΕΛΛΗ (Ειδική Αγορήτρια του ΚΚΕ): Επί της διαδικασίας, κύριε Πρόεδρε.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ναι, κυρία Κανέλλη.

ΛΙΑΝΑ ΚΑΝΕΛΛΗ (Ειδική Αγορήτρια του ΚΚΕ): Παρακαλώ είναι ο δεύτερος ομιλητής που επικαλείται αναφορά ή χαρτιά, που θα μας δοθούν. Εμείς έχουμε δεύτερη συνεδρίαση στις 16.00΄. Ό,τι έχουν και είναι να δοθεί, να δοθεί τώρα προς φωτοτύπηση και μοίρασμα, διότι θα καταλήξουμε στις ερωτήσεις.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Θα σταλούν. Υπάρχει ακόμα η Ένωση Στρατιωτικών Περιφέρειας Θεσσαλίας. Ο κ. Κουκουράβας είναι εδώ να τον ακούσουμε; Δεν είναι.

ΧΡΗΣΤΟΣ ΠΑΠΠΑΣ: Οι άλλοι που προτείναμε, πού είναι; Οι εκπρόσωποι Θεσσαλίας και Ηπείρου. Τους αποκλείσατε.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Συγνώμη, ο κ. Κουκοράβας είναι Πρόεδρος της Ένωσης Στρατιωτικών Περιφέρειας Θεσσαλίας. Πώς τον αποκλείσαμε; Κύριε Παππά, ο Κανονισμός της Βουλής λέει ότι καλούμε δέκα φορείς. Είναι δώδεκα αυτή τη στιγμή. Όπως είπε ο κ. Ρώτας, αυτές οι δύο Ενώσεις είναι μέλη της ΠΟΜΕΝΣ. Αυτό ήταν το οποίο το μάθαμε χθες και καλέσαμε την μια εκ των δύο. Επομένως, δεν μπορείτε να μας κατηγορήσετε εδώ για οποιοσδήποτε μορφής αμεροληψία.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Περβαινάς.

ΣΠΥΡΙΔΩΝ ΠΕΡΒΑΙΝΑΣ [Πρόεδρος της Ένωσης Αποστράτων Αξιωματικών Ναυτικού (Ε.Α.Α.Ν.) και Πρόεδρος του Συντονιστικού όλων των Ενώσεων Αποστράτων]: Ευχαριστώ πολύ, κύριε Πρόεδρε. Καταρχήν, θέλω να ευχαριστήσω τα κόμματα και εσάς προσωπικά που μας κάνατε την τιμή να μας προσκαλέσετε.

Σε γενικές γραμμές το νομοσχέδιο κινείται σε θετικό πλαίσιο και είμαστε υπέρ και οι άλλοι δύο Πρόεδροι θα εκφράσουν ενδεχόμενες αντιρρήσεις σε επιμέρους θέματα. Ήθελα να πω ότι στα άρθρα 1 και 3, κατά την κρίση μας, υπάρχει οσμή εμπλοκής με το συνταξιοδοτικό, γι' αυτό ανακαλούνται απόστρατοι, διότι με το νέο συνταξιοδοτικό νόμο, τον 4387, οι συνταξιούχοι απόστρατοι θα πεινάσουν. Ήδη, πεινάνε, αλλά με τις περικοπές που θα γίνουν και το 2019 θα βγούμε στους δρόμους και θα ζητιανεύουμε.

Επίσης, θέλω να πω στον κ. Κατσίκη, που χθες έθιξε το θέμα των αναδρομικών, ότι πολύ καλά έκανε και το έθιξε. Τα αναδρομικά τα παίρνουμε από 1.1.2014 και τελειώνουν στις 31.12.2017 και θέλουμε τη συνδρομή σας, όπως και του κ. Υπουργού, που είναι Αρχηγός κόμματος, όπως και των υπολοίπων κομμάτων της Βουλής. Έχουμε καταθέσει ένα υπόμνημα με μια νομοθετική ρύθμιση που είναι πολύ απλή, ώστε, τουλάχιστον, οι απόστρατοι να πάρουν τα αναδρομικά και στη συνέχεια, ο Υπουργός θα αποδεσμευτεί από τους αποστράτους και θα μπορεί να τα δώσει και στους εν ενεργεία.

Θα καταθέσω το υπόμνημα στη Γραμματεία, το έχουν πάρει όλα τα κόμματα και ο κ. Τσακαλώτος και περιμένουμε.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Με το που θα γίνει η λήξη των πρώτων αναδρομικών, δηλαδή, να πάμε στα δεύτερα.

ΣΠΥΡΙΔΩΝ ΠΕΡΒΑΙΝΑΣ [Πρόεδρος της Ένωσης Αποστράτων Αξιωματικών Ναυτικού (Ε.Α.Α.Ν.) και Πρόεδρος του Συντονιστικού όλων των Ενώσεων Αποστράτων]: Ακριβώς, κύριε Υπουργέ. Μάλιστα έχουμε βάλει σε διάρκεια πέντε ετών. Η επιβάρυνση είναι 10 εκατομμύρια το χρόνο που, ήδη, καταβάλλεται.

Θα ήθελα, επίσης, να πω ότι ειδικά το άρθρο 11 που μιλάει για εσωτερικό έλεγχο και οικονομική επιθεώρηση μας βρίσκει απολύτως σύμφωνους, γιατί πράγματι αυτό έλειπε από τις Ένοπλες Δυνάμεις και από τα Νομικά Πρόσωπα που εποπτεύονται.

Θα ήθελα τώρα να μου επιτρέψετε να μιλήσω και ως Πρόεδρος της Ένωσης Απόστρατων Αξιωματικών Ναυτικού και να πω ότι για το άρθρο 2 που δίνει τον βαθμό τον αποστρατευτικό στους ΕΜΘ είμαστε υπέρ και δεν έχει κανένα δημοσιονομικό κόστος, διότι με τον καινούργιο νόμο, τον 4387, δεν παίρνουν σύνταξη επί του αποστρατευτικού βαθμού, αλλά επί του συνόλου της υπηρεσίας.

Επίσης, ήθελα να μιλήσω για το άρθρο 27. Πριν από εμένα ακούσαμε τον κ. Ρώτα και τον κ. Τσουκαράκη.

Οι Ενώσεις Αποστράτων θεσμικά δεν έχουν ταχθεί υπέρ ή κατά του συνδικαλισμού, δεδομένου ότι τον έχει αποδεχθεί η φυσική ηγεσία και εφόσον η φυσική ηγεσία έχει αποδεχθεί τον συνδικαλισμό, εμείς δεν παίρνουμε θέση. Πλην, όμως, θεωρούμε ότι το άρθρο 27 έχει ή αφήνει να εννοηθεί ότι έχει φωτογραφικές διατάξεις. Κατά την κρίση μας, πρέπει να υπάρχει μία μόνο Ένωση. Εγώ προσωπικά έχω συνεργαστεί και με τον κ. Τσουκαράκη και με τον κ. Ρώτα, που είναι και οι δύο εξαίρετοι συνδικαλιστές, έχουν παλέψει για τα δικαιώματα των εν ενεργεία και έχουν πετύχει πάρα πολλά. Είναι κρίμα, λοιπόν, οι δύο αυτοί άνθρωποι με τις Ενώσεις που εκπροσωπούν να τσακώνονται μέσα στη Βουλή για θέματα, στα οποία μπορούν κάλλιστα να ομονοήσουν για το καλό όλων. Θα ήθελα να προτείνω στον κ. Υπουργό να αποσύρει αυτή τη διάταξη, να καθίσουν στο τραπέζι, να βρουν μια λύση και να μπει μια διάταξη, η οποία θα είναι διάταξη ενωτική και όχι διασπαστική. Γιατί και να περάσει η διάταξη αυτή είναι σίγουρο ότι θα αμφισβητηθεί και μελλοντικά θα υπάρξουν επιπτώσεις στην αμφισβήτηση αυτή. Σας ευχαριστώ πάρα πολύ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Υπουργός.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Θέλω να πω στον κ. Πρόεδρο, ότι εμείς έχουμε ήδη καταθέσει, έχει γίνει μια μελέτη από τον κ. Πρασσάκη, προκειμένου το άλλο 50% της απόφασης του Συμβουλίου της Επικρατείας να αρχίσει να δίνεται. Έχετε δίκιο είναι 10 εκατ. ευρώ το κόστος. Εμείς ήδη από τη μεριά του Υπουργείου με μελέτη που έχει ετοιμάσει η ΓΔΟΣΥ, ο κ. Πρασσάκης, το έχουμε καταθέσει στο Υπουργείο των Οικονομικών. Θεωρώ ότι αυτό που είπατε με τη λήξη της 1ης δόσης θα μπορέσουμε να το προχωρήσουμε και παράλληλα, να αποκαταστήσουμε τους εν ενεργεία. Αντιλαμβάνεστε ότι το 2017 και το 2018 είναι δύο χρόνια αρκετά ευαίσθητα, τελειώνει η 3η αξιολόγηση, βγαίνουμε από το Μνημόνιο το καλοκαίρι, τα 10 εκατ. όμως, υπάρχουν πόροι, που μπορεί να εξασφαλιστούν.

Ελπίζω ότι θα γίνει αυτό που προτείνατε και εδώ θέλουμε τη στήριξη όλων: Και των κομμάτων και των Ενώσεων Αποστράτων και των συνδικαλιστών, αλλά και των εν ενεργεία στελεχών των Ενόπλων Δυνάμεων και βεβαίως, των κομμάτων. Εάν ομόφωνα προχωρήσουμε στην εφαρμογή αυτής της πρότασης, θα αποκατασταθεί η τάξη σε σχέση με την απόφαση του Συμβουλίου της Επικρατείας.

Τέλος, η πρόταση που κάνατε, νομίζω ότι μέχρι τις 23 του μηνός στην β΄ ανάγνωση, υπάρχει χρόνος προκειμένου να συζητήσουνε μεταξύ τους, και εγώ θα ήθελα να αφήσουμε χρόνο, κύριε Πρόεδρε, να ακουστούν όλες οι απόψεις και να γίνει και διάλογος, προκειμένου να καταλάβουμε όλοι στην Επιτροπή, τι ακριβώς συμβαίνει. Όλοι θέλουμε να υπάρχει ένα Σωματείο και να μην υπάρχουν διαφορές και μακάρι να βρεθεί μια λύση μέχρι τις 23. Αν, όμως, δεν βρεθεί, δεν μπορούμε να σταματήσουμε αυτή τη στιγμή, αυτό που ήδη έχει ξεκινήσει.

Στην κατεύθυνση αυτή θέλω να σας δηλώσω δημόσια ότι και ο κ. Βίτσας και εγώ είμαστε διατεθειμένοι αυτόν τον διάλογο, με καλή πρόθεση εάν υπάρχει, να τον κάνουμε μέχρι τις 23, για να έχουμε καταλήξει σε ένα κοινό άρθρο, όπως είπε και ο Πρόεδρος.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστώ πολύ, τον κ. Υπουργό. Τον λόγο έχει ο κ. Ροζής.

ΒΑΣΙΛΕΙΟΣ ΡΟΖΗΣ [Πρόεδρος της Ένωσης Απόστρατων Αξιωματικών Στρατού (Ε.Α.Α.Σ)]: Κύριε Πρόεδρε, κύριε Υπουργέ, κύριε Αναπληρωτά, κυρίες και κύριοι Βουλευτές, ευχαριστούμε για την πρόσκληση.

Ως Πρόεδρος της Ένωσης Απόστρατων Αξιωματικών Στρατού θα σας μιλήσω επί συγκεκριμένων άρθρων του νομοσχεδίου, για τα οποία έχουμε κάποια σχετική άποψη. Παραδείγματος χάριν, για το άρθρο 1, που έχει την οικειοθελή παραμονή μέχρι το 50ο, 60ο, δεν ξέρω τι θα αποφασίσετε, είναι δύο προτάσεις 58ο ή 60ο, κατά άλλη πρόταση. Αυτό το θεωρούμε ότι είναι αποτέλεσμα των νόμων που έχουν ψηφισθεί, που έχουν αναγκάσει τον Αξιωματικό, όταν αποστρατεύεται, να ζει με το 35% άντε 40% των αποδοχών, που είχε ως εν ενεργεία. Άρα να τον κρατήσουμε δύο με τρία χρόνια παραπάνω, μήπως ζήσει. Και οι υπόλοιποι τι θα κάνουμε; Θα πεθάνουμε;

Αν είχε εφαρμοστεί, κύριε Υπουργέ, η απόφαση του Συμβουλίου της Επικρατείας, της Ολομέλειας μάλιστα, όπως και η απόφαση της Ολομέλειας του Ελεγκτικού Συνεδρίου, δεν θα υπήρχε πρόβλημα και θα μπορούσαν οι άνθρωποι να ζήσουν κι αυτοί, όπως θα μπορούσα να ζήσω και εγώ που είμαι απόστρατος.

Εντάξει, αυτούς να τους κρατήσουν μέχρι τα 60. Αυτοί που έφυγαν πριν λίγα χρόνια με Αίτηση Παραιτήσεως – για μένα δεν υπάρχει παραίτηση, είναι αίτηση Αποστρατείας, γιατί εάν θέλει η Υπηρεσία, την κάνει δεκτή – και είναι κάτω από 60, κάτω από 55, κάτω από 50, αυτοί θα ζουν πλέον με συντάξεις των 500 ευρώ. Είναι δυνατόν να ζήσει σήμερα άνθρωπος με 500 ευρώ;

Απονέμεται στους προερχόμενους από ΕΜΘ ο βαθμός του Ανθυπολοχαγού, δεν έχει οικονομικό κόστος, το δεχόμαστε. Το θέμα είναι ο βαθμός; Στο μυαλό μας εμάς, κύριε Υπουργέ, έρχεται το εξής: Δεν έχουμε λεφτά; Δώστε έναν βαθμό, δώστε ένα παράσημο. Το θεωρούμε ότι δεν είναι αυτό το πρόβλημα.

Στο άρθρο 3. «Ανάκληση στην Ενέργεια Ειδικής Μονιμότητας». Αυτοί κάποτε έφταναν μέχρι τον βαθμό του Ταγματάρχη, ενώ με τον περσινό νόμο του Συνταγματάρχη και μέχρι 60 ετών μπορούν να υπηρετούν και στα Επιτελεία. Αλήθεια, αυτοί οι Ειδικής Μονιμότητας, ποια επιτελική ικανότητα έχουν, για να υπηρετούν σε Υπουργείο; Εδώ θεωρούμε, κύριε Υπουργέ, ότι...

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Μόνο για πτητική εργασία.

ΒΑΣΙΛΕΙΟΣ ΡΟΖΗΣ (Πρόεδρος της Ένωσης Απόστρατων Αξιωματικών Στρατού): Μα, στο Επιτελείο για πτητική εργασία; Επίσης, σ' αυτούς θα δίνεται το πτητικό επίδομα. Μα το άρθρο 1, σε αυτούς που θα έχουν οικειοθελή παραμονή, το καταργεί. Εδώ έρχεται σε αντίθεσή. Το άρθρο 1, με το άρθρο 3, κύριε Υπουργέ.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Μόνο εάν πετάνε.

ΒΑΣΙΛΕΙΟΣ ΡΟΖΗΣ (Πρόεδρος της Ένωσης Απόστρατων Αξιωματικών Στρατού): Σε ό,τι αφορά στο άρθρο 4, την Τάξη ‘90. Πρέπει να ενταχθούν και αυτοί στον ν.2439/1996, γιατί ενώ και πριν υπάρχουν μεταβατικές διατάξεις, αυτή είναι η μοναδική Τάξη που μένει απέξω.

Όσον αφορά στο εσωτερικό άρθρο 53 παρ. 5, είναι προφορική, πλειοδοτική η διαδικασία για το υλικό που θα εκποιείται. Αναφέρει ότι τα έσοδα θα πηγαίνουν στο Υπουργείο Οικονομικών και θα εγγράφονται στον Κρατικό Προϋπολογισμό. Άρα, είναι μια μεγάλη απώλεια για τα Μετοχικά Ταμεία. Τα Μετοχικά Ταμεία, οι μερισματούχοι έχουν χάσει το μέρισμα κατά 60%, με τις νέες περικοπές, με τον νόμο Κατρούγκαλου, τον 4387, θα έχουμε και άλλες μειώσεις, θα πάει στο 70%. Εάν χάσουμε και αυτά τα έσοδα, καλύτερα να σας παραδώσουμε τα «κλειδιά», κύριε Υπουργέ.

Όσον αφορά στο άρθρο 27, στεναχωρήθηκα προηγουμένως, διότι γνωρίζω και τους δύο συναδέλφους. Εκείνο το οποίο θα μπορούσαμε να πούμε εμείς, αν και δεν μας πέφτει λόγος, γιατί αυτοί είναι εν ενεργεία, είναι ότι υπάρχει ένας πρόσφατος νόμος, ο ν.4407/2016, γιατί έρχεται καινούργιος; Ή εκείνος ο νόμος ήταν κακός ή ο καινούργιος νόμος είναι καλός. Τί ακριβώς συμβαίνει; Θα θέλαμε να το δείτε ξανά και θα σας προτείναμε, μήπως θα πρέπει να αποσυρθεί μέχρι να γίνουν κάποιες διαβουλεύσεις, γιατί δεν περισσεύει κανένας και έχουμε πολλές προκλήσεις μπροστά μας, κύριε Υπουργέ. Σας ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Καββούρης.

ΣΠΥΡΙΔΩΝ ΚΑΒΒΟΥΡΗΣ [Πρόεδρος της Ένωσης Αποστράτων Αξιωματικών Αεροπορίας (Ε.Α.Α.Α.)]: Κύριε Πρόεδρε, κύριοι Υπουργοί, κυρίες και κύριοι Βουλευτές, ευχαριστούμε για την πρόσκληση. Επί του συνόλου θα ήθελα να πω ότι συμφωνώ απόλυτα με τις απόψεις και τις προτάσεις του Ναυάρχου Περβαινά, Προέδρου του Συντονιστικού και με τον Πρόεδρο της Ε.Α.Α.Σ., τον κ. Ροζή. Όσον αφορά στον συνδικαλισμό των ενεργεία συναδέλφων, οι απόψεις και οι ενέργειες θεωρούμε ότι έχουν τεθεί από τις φυσικές τους ηγεσίες και δεν έχουμε να πούμε κάτι περαιτέρω.

Όσον αφορά στο άρθρο 27 στην παρ. 9, όπως αναφέρεται στον ν.4407/2016, υπάρχει μια φωτογραφική διάταξη υπέρ μιας Ομοσπονδίας, της Π.Ο.Ε.Σ. Κατά την άποψή μας, αυτό δεν είναι καθόλου καλό για την ενότητα. Εφόσον υπάρχει άλλη Ομοσπονδία εναρμονισμένη με τον νόμο και είναι η Π.Ο.Μ.ΕΝ.Σ. Η πρότασή μας είναι να υπάρξει μια Πανελλήνια Ομοσπονδία, προκειμένου να είναι ενιαία και να αντιμετωπίσει τα θέματα και τα προβλήματα, όσο είναι δυνατόν για το καλύτερο της πατρίδας μας. Σας ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Παπαναστάσης.

ΝΙΚΟΛΑΟΣ ΠΑΠΑΝΑΣΤΑΣΗΣ [Αντιπρόεδρος της Ανεξάρτητης Ένωσης Αποστράτων Ενόπλων Δυνάμεων (ΑΝ.Ε.Α.Ε.Δ.)]: Ευχαριστούμε για την πρόσκληση. Όσον αφορά στο άρθρο 1, «ρυθμίσεις σταδιοδρομικής και υπηρεσιακής εξέλιξης κατηγοριών στελεχών των Ενόπλων Δυνάμεων», κάποιοι μετρούν τις περικοπές των συντάξεων με ποσοστά. Εμείς τις μετράμε με την απόγνωση των συναδέλφων μας. Αυτό ακριβώς σκιαγραφείται απόλυτα στο άρθρο 1. Προβλέπει την εθελούσια παράταση του εργάσιμου βίου. Η θέση αυτή, σύμφωνα με τη σχετική Έκθεση Διαβούλευσης – και είναι τραγικό αυτό – έτυχε θερμής υποδοχής. Δυστυχώς, αυτό είναι το μέγεθος της απόγνωσης. Άνθρωποι που ολοκλήρωσαν τίμια τον εργάσιμο βίο τους, σήμερα παρακαλούν για παράτασή του για ελάχιστα ευρώ. Υπάρχουν ευθύνες για αυτό και οι ευθύνες έχουν πολιτικό ονοματεπώνυμο. Είναι το ονοματεπώνυμο των κομμάτων που κυβέρνησαν και κυβερνούν. Εμείς ζητάμε έστω και τώρα την αποκατάσταση των συντάξεων στα προ κρίσης επίπεδα. Σε κάθε περίπτωση να καλύπτουν απόλυτα τις σύγχρονες ανάγκες των αποστράτων και των οικογενειών τους.

Όσον αφορά στο άρθρο 8, «αναθεώρηση διατάξεων του Κώδικα περί Οικονομικής Μέριμνας και Λογιστικού των Ενόπλων Δυνάμεων», του προς ψήφιση νομοσχεδίου αντικαθίσταται το άρθρο 53 του ν. 721/1970. Σύμφωνα με αυτό, στην παρ. 4, τα έσοδα από την εκποίηση του άχρηστου υλικού ή του προϊόντος εκποίησης πήγαινε στα Μετοχικά Ταμεία. Με τις προβλέψεις του νέου υπό συζήτηση άρθρου τα οφέλη από την αξιοποίηση αυτού του υλικού πηγαίνουν αποκλειστικά στους προϋπολογισμούς των Γενικών Επιτελείων.

Η αιμορραγία των ήδη εξαθλιωμένων από τα κάθε είδους κουρέματα Μετοχικών Ταμείων έχει συρρικνώσει ακόμη περισσότερο το εισόδημα των αποστράτων. Είναι ιδιαίτερα λυπηρό που παρίστανται εδώ σήμερα μέλη των Διοικητικών Συμβουλίων των Μετοχικών Ταμείων, Πρόεδροι Ενώσεων Αποστράτων, οι οποίοι δεν έθιξαν στο ελάχιστο αυτό το ζήτημα. Ζητάμε από την Κυβέρνηση και τα πολιτικά κόμματα να μεριμνήσουν και να απαλειφθεί αυτή η αδικία.

Σε ότι αφορά στο άρθρο 26, «ρυθμίσεις για τα Στρατιωτικά Νοσοκομεία», θα ήθελα να πω μόνον δυο λόγια για τα Στρατιωτικά Νοσοκομεία. Οι εν ενεργεία στρατιωτικοί και κατ' επέκταση οι απόστρατοι είναι ο μόνος επαγγελματικός κλάδος, που πέρα από την καταβολή των προβλεπόμενων εισφορών για Υπηρεσίες Υγείας, από την πρώτη ημέρα ένταξής τους στον επαγγελματικό τους κλάδο και μέχρι την τελευταία μέρα της ζωής τους, πληρώνουν χρήματα για την λειτουργία των νοσοκομείων τους. Η ανταποδοτικότητα αυτής της οικονομικής τους αιμορραγίας, σήμερα, είναι σχεδόν μηδενική. Η κατάσταση που επικρατεί σε αυτό το χώρο, είναι επιεικώς απαράδεκτη. Ήδη, υπάρχουν επώνυμες καταγγελίες για πλήρη αδυναμία παροχής έστω και απλών πρώτων βοηθειών, σε απλά έκτακτα περιστατικά.

Σε ό,τι αφορά στο άρθρο 27, «συνδικαλισμός», εμείς, σαν Ένωση, αισθανόμαστε περήφανοι που στηρίξαμε την Π.Ο.Ε.Σ., αλλά και τα πρόδρομα αυτής σχήματα, σε μια ιστορική για το χώρο πορεία κατάκτησης της συλλογικής έκφρασης των στελεχών των Ενόπλων Δυνάμεων. Τιμήσαμε και τιμούμε αυτό το οποίο εκπροσωπεί, στηρίξαμε τα στελέχη της την περίοδο που διώκονταν από τις ηγεσίες των Επιτελείων, τότε που απαξιώνονταν ποικιλοτρόπως από Ενώσεις Απόστρατων, αλλά και από θέσεις πολιτικών Κομμάτων. Σήμερα, αυτά τα πολιτικά Κόμματα άλλαξαν στάση και έβαλαν στο λεξιλόγιό τους τον όρο, «συνδικαλισμός» στις Ένοπλες Δυνάμεις. Αν η αλλαγή αυτή είναι ειλικρινής και όχι ευκαιριακή, θα το δείξει η στάση τους στο μέλλον.

Καταδικάζουμε την θέση της Χρυσής Αυγής σχετικά με την συλλογική εκπροσώπηση των μονίμων στελεχών των Ενόπλων Δυνάμεων. Το πολιτικό της πρόγραμμα προβλέπει πλήρη απεξάρτηση των μονίμων στελεχών των Ενόπλων Δυνάμεων από τα Κόμματα και κατάργηση του συνδικαλισμού, σαφέστατα. Την πρόσκληση εδώ, από πλευράς της, κάποιων Ενώσεων στρατιωτικών ενταγμένων ήδη στην αποκαλούμενη Π.ΟΜ.ΕΝ.Σ. τη θεωρούμε υποκριτική και έχει σκοπό να συσκοτίσει τις πραγματικές της προθέσεις. Η συλλογική εκπροσώπηση και ο συνδικαλισμός στις Ένοπλες Δυνάμεις πρέπει να είναι ενιαίος, αδιάσπαστος, ανεξάρτητος, μαζικός. Τα στοιχεία αυτά δεν κατοχυρώνονται με νόμους, αλλά κατακτούνται με αγώνες των ίδιων των στελεχών, που εντάσσονται στα συλλογικά τους όργανα.

Κλείνοντας, θέλουμε να εκφράσουμε για μια ακόμη φορά την λύπη και την απογοήτευσή μας για την μη τακτοποίηση του θέματος των συντάξεων χηρείας, απόρροια της εφαρμογής του αποκαλούμενου νόμου Κατρούγκαλου. Αυτό το θέμα αφορά μεγάλο αριθμό από χήρες ασφαλισμένων συνταξιούχων του Δημοσίου και στρατιωτικών. Σας ευχαριστώ πολύ, κύριε Πρόεδρε.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστούμε πολύ τον κ. Παπαναστάση. Τον λόγο έχει ο κ. Υπουργός.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Σας ευχαριστώ πολύ, κύριε Πρόεδρε. Σε αυτό το σημείο θα ήθελα να κάνω ένα σχόλιο, πολύ σύντομο. Καταρχήν, σε ό,τι αφορά στο θέμα των άχρηστων υλικών, θέλω να αναφέρω πως ό,τι εισοδήματα υπάρχουν, στα Ταμεία πηγαίνουν, όπως και πριν. Σε ό,τι αφορά των μη επιχειρησιακών πηγαίνουν στο Υπουργείο Οικονομικών και από το Υπουργείο Οικονομικών γυρίζουν στα Επιτελεία, όπως ήταν και πριν. Δεν έχει αλλάξει κάτι. Το δεύτερο θέμα όσον αφορά στο θέμα της χηρείας. Έχουμε πιέσει την κυρία Αχτσιόγλου, επανειλημμένως, και έχουμε την υπόσχεση ότι θα τακτοποιηθεί από το Υπουργείο Εργασίας, άμεσα, τον χρόνο αυτό. Έχετε απόλυτο δίκιο και θα κάνουμε τα πάντα, προκειμένου να αποκατασταθεί αυτή η αδικία.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστούμε πολύ, τον κ. Υπουργό. Τον λόγο έχει ο κ. Κούτρας.

ΙΩΑΝΝΗΣ ΚΟΥΤΡΑΣ (Πρόεδρος του Επιστημονικού Συλλόγου Μηχανικών Αεροπορίας): Κύριε Πρόεδρε, κύριε Υπουργέ, κύριε Αναπληρωτά Υπουργέ, κύριοι βουλευτές, κυρίες και κύριοι, ευχαριστούμε για την πρόσκληση εκ μέρους του Ε.Σ.Μ.Α..

Ονομάζομαι Ιωάννης Κούτρας και είμαι ο Πρόεδρος του Επιστημονικού Συλλόγου Μηχανικών, μέλη του οποίου είναι οι εν ενεργεία και εν αποστρατεία στελέχη και Αξιωματικοί της Πολεμικής Αεροπορίας, απόφοιτοι του Τμήματος Μηχανικών της Σχολής Ικάρων, γνωστή ως Σ.Μ.Α., με μία από τις υψηλότερες βάσεις εισαγωγής στα Α.Ε.Ι.. Το θέμα στο οποίο θα αναφερθώ αφορά στην τροπολογία στο παρόν νομοσχέδιο για την άρση της διαχρονικής ανισότητας για την ιεραρχική τάξη και θέση των Αξιωματικών Μηχανικών Αποφοίτων Σ.Μ.Α. της Πολεμικής Αεροπορίας, σε σχέση και αντιστοιχία με τους Μηχανικούς Αξιωματικούς του Στρατού Ξηράς και του Πολεμικού Ναυτικού, για το οποίο έχω ήδη αποστείλει προς ενημέρωσή σας σχετικό υπόμνημα μέσω της γραμματείας.

Σημειώνω ότι το νομοσχέδιο που συζητάμε σήμερα δεν περιλαμβάνει καμία ρύθμιση για το θέμα της αρχαιότητας των Μηχανικών της Πολεμικής Αεροπορίας, το οποίο και αποτελεί πάγιο αίτημά μας. Το θέμα έχει αναπτυχθεί από εμένα προσωπικά στον ίδιο χώρο το 2016 και αναγνωρίστηκε από την πολιτική ηγεσία ως δίκαιο και εύλογο, η οποία και δεσμεύτηκε για την επανεξέταση του θέματος της αρχαιότητας των Αξιωματικών Μηχανικών προελεύσεως Σχολής Ικάρων αφήνοντας ένα παράθυρο αισιοδοξίας και απόδοσης δικαιοσύνης, για την επίλυση του προβλήματος. Ελπίζουμε και αισιοδοξούμε ότι το παράθυρο αυτό παραμένει ανοικτό ακόμη.

Στον Στρατό Ξηράς και στο Πολεμικό Ναυτικό εν αντιθέσει με την Πολεμική Αεροπορία έχει ρυθμιστεί το θέμα της αρχαιότητας για τους Αξιωματικούς Μηχανικούς αποφοίτους της Σχολής Ευελπίδων και της Σχολής Ναυτικών Δοκίμων. Ειδικά για το Πολεμικό Ναυτικό, η ρύθμιση του θέματος πραγματοποιήθηκε, χωρίς αντίστοιχη πρόβλεψη για τους Μηχανικούς της Πολεμικής Αεροπορίας, με αποτέλεσμα να υφίσταται διάκριση και ανισότητα σε βάρος μας. Στις Διακλαδικές υπηρεσίες το πρόβλημα συνίσταται σε αδυναμία βέλτιστης αξιοποίησης του προσωπικού, εξαιτίας του περιορισμού της αρχαιότητας ή την πρακτική αδυναμία κατάληψης θέσεων τμηματάρχη ή διευθυντή από Αξιωματικούς Μηχανικούς της Πολεμικής Αεροπορίας σε διακλαδικό περιβάλλον, ακόμη και όταν αυτές σχετίζονται με αντικείμενα, που άπτονται άμεσα με την αποστολή τους.

Συγκεκριμένα, προκειμένου να προΐστανται Οργανικής Μονάδας, Διεύθυνσης ή Τμήματος ή ακόμη και συλλογικού οργάνου διοίκησης, ομάδος εργασίας ή επιτροπής, σύμφωνα με τον Κώδικα διοικητικής διαδικασίας, Αξιωματικός Μηχανικός θα πρέπει να είναι ανώτερος, ήτοι μεγαλύτερος βαθμός από όλους τους συμμετέχοντες Αξιωματικούς Όπλων, Στρατού Ξηράς, Μαχίμων και Μηχανικών Πολεμικού Ναυτικού και Ιπταμένων της Πολεμικής Αεροπορίας, διότι στην περίπτωση αυτή είναι ομοιόβαθμος και εξ ορισμού νεότερος, σύμφωνα με τον νόμο 3883. Ένα απλό παράδειγμα, Σμήναρχος, ο οποίος έχει διατελέσει Διοικητής και πηγαίνει σε Διακλαδική υπηρεσία, μπορεί να είναι απλά Επιτελής, καθόσον και την εμπειρία την οποία έχει αποκτήσει δεν μπορεί να την μεταδώσει.

Αναφορικά με την επιχειρησιακή και διοικητική λειτουργία της Πολεμικής Αεροπορίας, σημειώνεται ότι οι Διοικητές και οι Υποδιοικητές των Μονάδων, επιπέδου Πτέρυγας είναι Ταξίαρχοι, Σμήναρχοι, Ιπτάμενοι και οι διευθυντές υποστήριξης, Αντισμήναρχοι. Σήμερα η διαφορά σειρών μεταξύ τους είναι τρεις έως έξι και δεν προκαλείται κανένα κώλυμα ιεραρχίας διοίκησης, διότι οι Μηχανικοί, ως Σμήναρχοι, δεν θα καλύψουν Οργανική θέση Διευθυντή Υποστήριξης, αλλά οργανικές θέσεις ως Τμηματάρχες ή Διευθυντές Μειζόνων Σχηματισμών Οπλισμών και Γενικών Επιτελείων ή διοικητές εργοστασίων Πολεμικής Αεροπορίας, όπου δεν υφίστανται οργανικές θέσεις ιπταμένων. Από την ως άνω διαπίστωση και μόνο συμπεραίνει κανείς αβίαστα ότι δεν υφίσταται και δεν πρόκειται να προκληθεί κανένα πρόβλημα στην εύρυθμη επιχειρησιακή και διοικητική λειτουργία της Πολεμικής Αεροπορίας και ουδεμία δυσχέρεια στις τάξεις των Αξιωματικών της Πολεμικής Αεροπορίας και των Ενόπλων Δυνάμεων.

Η συγκεκριμένη ανισότητα είναι μοναδική και δεν συναντάται ούτε στους κανονισμούς και τις διατάξεις λειτουργίας των συμμαχικών Ενόπλων Δυνάμεων, όπου η μεταξύ των Αξιωματικών ιδίας προέλευσης ισχύουσα αρχαιότητα καθορίζεται μόνο από το χρόνο κτήσης του βαθμού. Διερωτώμαι, γιατί ενώ στη Σχολή Ικάρων η αρχαιότητα των μαθητών μέχρι και την αποφοίτηση είναι αντίστοιχη με την τάξη τους, ανεξάρτητα με την ειδικότητα Ιπτάμενος ή Μηχανικός, όταν αποφοιτούν και γίνονται Αξιωματικοί η αρχαιότητα αλλάζει. Βλέποντας τον κ. Βούρη μπροστά μου, έχοντας και σαν διοικούσα τον κ. Γκίκα, τον Πρόεδρο της ΕΑΒ και πρώην Αντιπρόεδρο του ΣΤΑΣΥ, η αλλαγή αρχαιότητας μεταξύ τους μέχρι το τέλος της καριέρας τους θα είναι 9 φορές. Με ό,τι σημαίνει αυτό.

Καθίσταται σαφές ότι με την προτεινόμενη αποκατάσταση του δικαίου στην αρχαιότητα των Αξιωματικών Μηχανικών της Πολεμικής Αεροπορίας, αποφοίτων Σχολής Ικάρων εφαρμόζεται απλά η ισονομία, όπως προβλέπεται από το Σύνταγμα. Ουδόλως θίγονται τα ατομικά έννομα συμφέροντα του λοιπού προσωπικού της Πολεμικής Αεροπορίας και των Ενόπλων Δυνάμεων. Ουδόλως επηρεάζεται η επιχειρησιακή και διοικητική λειτουργία της Πολεμικής Αεροπορίας και των Ενόπλων Δυνάμεων. Αποκαθίστανται δυσχέρειες και κωλύματα της Πολεμικής Αεροπορίας και των Διακλαδικών Επιτελείων και υπηρεσιών του ΥΠΕΘΑ. Παρέχεται η δυνατότητα αποδοτικότερης και αποτελεσματικότερης αξιοποίησης του ανθρώπινου δυναμικού στις θέσεις διοίκησης και υψηλής ευθύνης της Πολεμικής Αεροπορίας και των Ενόπλων Δυνάμεων και φυσικά δεν επιβαρύνεται καθόλου ο Κρατικός Προϋπολογισμός.

Σας καλούμε, κύριε Υπουργέ, κύριε Αναπληρωτή και μέλη της Επιτροπής να αποδεχθείτε το υπόμνημα μας, για νομοτεχνική βελτίωση επί του παρόντος νομοσχεδίου, με απώτερο σκοπό την άρση της διαχρονικής ανισότητας για την αρχική τάξη και θέση των Αξιωματικών της Πολεμικής Αεροπορίας. Την επίλυση αγκυλώσεων και δυσλειτουργιών στο έργο τους και την επαγγελματική τους ανάπτυξη. Τέλος, θα συντελέσει ασφαλώς και στην επιτυχή υλοποίηση των κοινωνικών σας στόχων. Μην ξεχνάμε, Ιπτάμενοι και Μηχανικοί είναι μια αλυσίδα, ένας κρίκος αν κοπεί, χάνεται η ελπίδα. Κρατήστε αυτή την ελπίδα ζωντανή. Σας ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστώ πολύ, τον κ. Κούτρα. Να ενημερώσω ότι όλα τα υπομνήματα που έχουν κατατεθεί, αυτή τη στιγμή έχουν σταλεί ηλεκτρονικά στα μέλη της Επιτροπής. Ο κ. Βίτσας, Αναπληρωτής Υπουργός Εθνικής Άμυνας έχει τον λόγο.

ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας): Κύριε Κούτρα, το αίτημά σας είναι εύλογο, το έχουμε ξανασυζητήσει πολλές φορές. Με το πέρας του προηγούμενου νόμου ο Υπουργός είχε δώσει εντολή να συγκροτηθεί μια επιτροπή, η οποία να το εξετάσει, γιατί πραγματικά υπάρχει ένα ζήτημα πώς λύθηκε στο Πολεμικό Ναυτικό και στο Στρατό Ξηράς, αλλά ακόμα στην Αεροπορία δεν έχει λυθεί αυτό το θέμα.

Δεν συστήθηκε αυτή η επιτροπή – ας μην συζητήσουμε, γιατί δεν συστήθηκε – όμως, επειδή θα συσταθεί τώρα, αν καταφέρουμε και ολοκληρώσει μέχρι τις 23 του μήνα, μπορούμε να προχωρήσουμε. Αν δεν το καταφέρουμε, όπως είπα και χθες, θα προσπαθήσουμε να το λύσουμε και με την δική σας συμμετοχή ακόμη και σε άλλο νομοσχέδιο, άλλου Υπουργείου. Έχω διαβάσει και την επιστολή σας και το θεωρώ εύλογο.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Γεωργούσης.

ΕΥΑΓΓΕΛΟΣ ΓΕΩΡΓΟΥΣΗΣ (Πρόεδρος του Συνδέσμου Αποφοίτων Σχολής Ικάρων): Κύριε Πρόεδρε, ευχαριστούμε για την πρόσκληση, κύριε Υπουργέ, κύριοι Βουλευτές, αγαπητοί συνάδελφοι, ο Σύνδεσμος Αποφοίτων Σχολής Ικάρων εκπροσωπεί όσους αποφοίτησαν από την σχολή Ικάρων, που ουσιαστικά είναι οι Ιπτάμενοι Μηχανικοί και Ελεγκτές Αεράμυνας. Είναι φυσικά μη κερδοσκοπικού χαρακτήρα, ιδιωτικού δικαίου και ο σκοπός του είναι να συνεχίσει να προσφέρει τη γνώση που απέκτησε με τις θυσίες του ελληνικού λαού δωρεάν, όλα τα χρόνια που υπηρέτησε στην Πολεμική Αεροπορία. Η θέση μου σήμερα εδώ είναι να υποστηρίξω καταρχήν την πρόταση του Συνδέσμου των Μηχανικών της Πολεμικής Αεροπορίας – κύριε Υπουργέ να το δείτε θετικά – με δύο προϋποθέσεις, ότι μετά τους Μηχανικούς θα υπάρχουν οι ελεγκτές αεράμυνας, διότι και αυτοί αποφοιτούν και αναλαμβάνουν επιχειρησιακές θέσεις και δεύτερον, εάν αυτό κατά τη φυσική ηγεσία του Όπλου δεν δημιουργεί προβλήματα στη στελέχωση της Πολεμικής Αεροπορίας σε Μονάδες και Επιτελεία.

Όσον αφορά στο σχέδιο νόμου, που έχει υποβληθεί, εκείνο που θα παρακαλούσα τους εν ενεργεία συναδέλφους συνδικαλιστές είναι να κάτσουν κάτω, να τα βρουν και να φτιάξουν μια πανελλήνια ένωση και ιδιαίτερα, πρέπει να βελτιωθούν ακόμη περισσότερο οι προβλέψεις που έχει ο νόμος σχετικά με τη διαχείριση του «άχρηστου» υλικού των Ενόπλων Δυνάμεων. Είναι μια περιουσία τεραστίων διαστάσεων, θα πρέπει να δοθεί η νομική ευελιξία, ώστε αυτό να αξιοποιηθεί επ’ ωφέλεια των Ενόπλων Δυνάμεων, πρωτίστως, αλλά γενικότερα της πατρίδας μας.

Τέλος, θέλω να επισημάνω με την ευκαιρία αυτή το τι προβλήματα δημιούργησε και θα δημιουργήσει ακόμη περισσότερα, ο τρόπος που εφαρμόστηκε ο ν.4387/2016. Για όσους δεν έχουν ασχοληθεί, αφορά και θίγει 1.730 άτομα των Ενόπλων Δυνάμεων και 4.000 άτομα δημόσιους λειτουργούς του ευρύτερου Δημόσιου τομέα. Κατά τους δικούς μας υπολογισμούς, δεν μπορεί να υπερβαίνει σε κέρδος του Προϋπολογισμού πάνω από 25 εκατομμύρια. Εάν άλλοι υπολογισμοί έχουν ακουστεί, πρέπει να τους τεκμηριώσουν.

Μετά από την εφαρμογή αυτή, επέρχεται μια πλήρης οικονομική και ηθική ισοπέδωση της ηγεσίας των Ενόπλων Δυνάμεων προς τα κάτω. Αρχηγός ΓΕΕΘΑ με 41 χρόνια υπηρεσίας, ο οποίος υπηρέτησε σε επικίνδυνη ειδικότητα, πήρε αυτό τον μήνα 1.450 ευρώ από την πατρίδα, για τις υπηρεσίες που προσέφερε. Αντιστράτηγος των Ειδικών Δυνάμεων, Αλεξιπτωτιστής, ΟΥΚ, με 55 αλεξιπτωτιστικά εξάμηνα και 44 στα ΟΥΚ, 1.440 ευρώ. Εάν αυτό είναι αξιοκρατική προβολή της ανάγκης των Ενόπλων Δυνάμεων προς τους Έλληνες πολίτες, εγώ είμαι από άλλο χώρο και από άλλη δουλειά.

Θα ήθελα, λοιπόν, το Υπουργείο σε συνεργασία φυσικά με το Υπουργείο Οικονομικών να το δει και να φροντίσει να αλλάξει αυτή η κατάσταση, διότι, κύριε Υπουργέ, επιτρέψτε μου να πω ότι τα εν ενεργεία στελέχη και διαβάζουν και αντιλαμβάνονται και κάνουν προβλέψεις για το μέλλον τους. Εάν αυτά τα 25 εκατομμύρια κέρδος για τον Προϋπολογισμό αντιστοιχούν στην ηθική απαξίωση, που αντιλαμβάνονται τα εν ενεργεία στελέχη νομίζω ότι πρέπει να είμαστε λίγο προσεκτικοί σε αυτά που επιλέγουμε να εφαρμόσουμε, για να σώσουμε τη χώρα από την οικονομική της καταστροφή. Ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Ηλίας Ντούβλης, Γενικός Γραμματέας του Συλλόγου Αποφοίτων Σχολής Υπαξιωματικών Διοικητικών Αεροπορίας.

ΗΛΙΑΣ ΝΤΟΥΒΛΗΣ (Γενικός Γραμματέας του Συλλόγου Αποφοίτων Σχολής Υπαξιωματικών Διοικητικών Αεροπορίας): Κύριε Πρόεδρε της Επιτροπής, κύριε Υπουργέ, κύριε ΑΝΥΕΘΑ, κυρίες και κύριοι Βουλευτές, καλημέρα σας. Εκ μέρους των δυόμισι χιλιάδων και πλέον αποφοίτων της Σχολής Υπαξιωματικών Διοικητικών Αεροπορίας, στα τελευταία 64 χρόνια λειτουργίας αυτής της Σχολής – λειτουργίας, που δυστυχώς σύντομα θα διακοπεί, μετά τη δια νόμου σας, διάλυσή της – θα σας εκθέσω, εν συντομία, τις θέσεις προτάσεις μας, επί των διατάξεων του νομοσχεδίου, που μας αφορούν.

Θέλουμε να καταστήσουμε σαφές ότι θα χαιρετίζουμε και θα επικροτούμε, πάντοτε, κάθε νομοθετική πρωτοβουλία απ' όπου και αν προέρχεται και η οποία δίνει λύσεις σε χρονίζοντα προβλήματα και στρεβλώσεις, με τελικό αποδέκτη τα στελέχη των Ενόπλων Δυνάμεων και την πατρίδα μας. Έτσι, λοιπόν, μας βρίσκουν σύμφωνους τα διαλαμβανόμενα στο άρθρο 1, για οικειοθελή παραμονή στην ενεργό υπηρεσία – οικειοθελή, όχι υποχρεωτική –και εκτός οργανικών θέσεων, έως το 58ο έτος της ηλικίας, Αξιωματικών μέχρι του βαθμού του Συνταγματάρχη και αντίστοιχων αυτού, καθώς εξασφαλίζεται η δυνατότητα υπηρεσιακής αξιοποίησης, διαπιστωμένα ικανών και έμπειρων στελεχών των Ενόπλων Δυνάμεων, τα οποία έως τώρα, οδηγούνταν σε υποχρεωτική έξοδο από αυτές. Ήταν, άλλωστε, αίτημά μας.

Μας βρίσκουν σύμφωνους τα διαλαμβανόμενα στο άρθρο 2, αναφορικά με την απόδοση του αποστρατευτικού βαθμού του Ανθυπολοχαγού και αντιστοίχων στους συναδέλφους προελεύσεως Εθελοντών Μακράς Θητείας. Δεν μας βρίσκουν σύμφωνους τα διαλαμβανόμενα στο άρθρο 4, σχετικά με την επιχειρούμενη αποκατάσταση Αξιωματικών, προερχόμενων από Ανώτερες Στρατιωτικές Σχολές Υπαξιωματικών, καταταγέντων το έτος 1990, καθόσον συντηρείται, για λόγους που δεν κατανοούμε, η εις βάρος τους αδικία, αναφορικά με τη βαθμολογική τους εξέλιξη, έναντι των παλαιότερων και νεότερων Αξιωματικών, της ίδιας προελεύσεως, καθώς επίσης και έναντι των μονιμοποιηθέντων εθελοντών του νομοθετικού διατάγματος 445/1974 και των μονιμοποιηθέντων εθελοντριών του νόμου 705/1977. Μάλιστα, στο πρόσφατο παρελθόν, σας έχουμε υποβάλλει σχετική πρόταση οριστικής και δίκαιης αποκατάστασης αυτών των συναδέλφων.

Μας βρίσκουν σύμφωνους τα διαλαμβανόμενα στο άρθρο 5, για την προαγωγή των Αξιωματικών, προερχόμενων εκ ΑΣΣΥ, στον προβλεπόμενο καταληκτικό βαθμό με τη συμπλήρωση 37 ετών πραγματικής υπηρεσίας. Δεν αντιλαμβανόμαστε, όμως, τη χρησιμότητα του επιχειρούμενου διαχωρισμού των πτυχίων πανεπιστημιακού τομέα από αυτά του τεχνολογικού τομέα, καθώς και τα δύο ανήκουν ισότιμα στην Ανώτατη βαθμίδα της Τριτοβάθμιας Εκπαίδευσης. Ως εκ τούτου, εισηγούμαστε να συμπεριληφθούν στη διάταξη και τα πτυχία ΤΕΙ.

Τέλος, ευχάριστη έκπληξη αποτέλεσε για εμάς, η εισήγηση του Βουλευτή της Νέας Δημοκρατίας, κ. Αθανασίου Καββαδά, για επαναφορά της ισχύουσας με τον ν.3883/2010 αρχαιότητας μεταξύ ομοιόβαθμων Αξιωματικών, διαφορετικών προελεύσεων, ώστε οι Αξιωματικοί, που προέρχονται από ΑΣΣΥ, να συνεχίσουν να είναι αρχαιότεροι των ομοιόβαθμων συναδέλφων Αξιωματικών, προελεύσεως μη παραγωγικών σχολών. Η αναφερόμενη εισήγηση αποτελεί πάγιο αίτημά μας. Παράλληλα και πέραν των αναφερόμενων στο νομοσχέδιο διατάξεων, αναμένουμε τις άμεσες ενέργειές σας, νομοθετικής ρύθμισης, πρώτον, ισοτιμίας των πτυχίων αποφοίτων ΑΣΣΥ με τα αντίστοιχα των Τεχνολογικών Εκπαιδευτικών Ιδρυμάτων, καθώς και στο σοβαρότατο, για εμάς, ζήτημα των συντάξεων χηρείας.

Κύριε Πρόεδρε της Επιτροπής, κύριε ΑΝΥΕΘΑ, κυρίες και κύριοι Βουλευτές της Διαρκούς Επιτροπής, σας ευχαριστούμε για την πρόσκληση και ευελπιστούμε οι εισηγήσεις μας να γίνουν αποδεκτές, προς όφελος των στελεχών των Ενόπλων Δυνάμεων και της πατρίδας. Σας ευχαριστώ.

Στο σημείο αυτό γίνεται η β΄ ανάγνωση του καταλόγου των μελών της Επιτροπής Παρόντες ήταν οι Βουλευτές κ.κ Αναγνωστοπούλου Αθανασία (Σία), Αυλωνίτου Ελένη, Βαγιωνάκη Βάλια, Κοζομπόλη Παναγιώτα, Δέδες Γιάννης, Δουζίνας Κωνσταντίνος, Δρίτσας Θοδωρής, Εμμανουηλίδης Δημήτριος, Καββαδία Αννέτα, Καραγιαννίδης Χρήστος, Κυρίτσης Γεώργιος, Μουσταφά Μουσταφά, Μπαλτάς Αριστείδης, Ντζιμάνης Γιώργος, Σπαρτινός Κώστας, Τελιγιορίδου Ολυμπία, Τζαμακλής Χαρίλαος, Τριανταφύλλου Μαρία, Φίλης Νικόλαος, Τσίρκας Αναστασιάδης Σάββας, Γεωργιάδης Σπυρίδων – Άδωνις, Δαβάκης Αθανάσιος, Δημοσχάκης Αναστάσιος, Καββαδάς Αθανάσιος, Κουκοδήμος Κωνσταντίνος, Κουμουτσάκος Γεώργιος, Λοβέρδος Ανδρέας, Ιωάννης Λαγός, Κούζηλος Νικόλαος, Παππάς Χρήστος, Κανέλλη Λιάνα, Παφίλης Αθανάσιος, Κατσίκης Κωνσταντίνος, Σαρίδης Ιωάννης, Δανέλλης Σπυρίδων και Μάρκου Αικατερίνη.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστούμε πολύ τον κ. Ντούβλη, τελευταίο εκ των εκπροσώπων των φορέων. Συνεχίζουμε με την υποβολή ερωτήσεων εκ μέρους των συναδέλφων, καταρχάς των Εισηγητών και Ειδικών Αγορητών και μετά των συναδέλφων βουλευτών. Επίσης, θα ήθελα να ευχαριστήσω τους εκπροσώπους όλων των φορέων, για τις εξαιρετικές παρεμβάσεις και παρατηρήσεις τους στην Επιτροπή μας. Τον λόγο έχει ο κ. Καραγιαννίδης.

ΧΡΗΣΤΟΣ ΚΑΡΑΓΙΑΝΝΙΔΗΣ (Εισηγητής του ΣΥΡΙΖΑ): Ευχαριστώ, κύριε Πρόεδρε. Προς την ΠΟΕΣ, θα ήθελα την άποψή της για τα άρθρα 1, 2 και 4, ιδίως για το άρθρο 4. Σύμφωνα και με τον τελευταίο ομιλητή, δεν φαίνεται να λύνεται το πρόβλημα οριστικά και εξ ολοκλήρου. Ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Κι εμείς ευχαριστούμε. Ο κ. Δημοσχάκης έχει τον λόγο.

ΑΝΑΣΤΑΣΙΟΣ ΔΗΜΟΣΧΑΚΗΣ (Εισηγητής της Νέας Δημοκρατίας):Ευχαριστώ, κύριε Πρόεδρε. Θα ήθελα να διευκρινιστεί, εκ μέρους του Προέδρου της Ένωσης Απόστρατων Αξιωματικών του Ναυτικού, εάν πραγματικά είναι σύμφωνος με τα άρθρα 8 και 9, σε ότι αφορά στα έσοδα των Μετοχικών Ταμείων και των τριών Κλάδων. Επίσης δε, θέλουμε να διευκρινίσουμε ότι όλα τα έσοδα από το υλικό, το οποίο θα εκποιείται, σύμφωνα με την πρόβλεψη των δύο άρθρων, που προ είπα, έχουν προορισμό τον Κρατικό Προϋπολογισμό και μόνον εκεί. Και εφόσον αποφασίσει ο Υπουργός Οικονομικών, μπορεί να εκταμιεύσει ανάλογα ποσά σε ότι αφορά στα Γενικά Επιτελεία. Ποτέ όμως σε ότι αφορά στα Μετοχικά Ταμεία, που ισχύει μέχρι σήμερα.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ο κ. Λοβέρδος έχει τον λόγο.

ΑΝΔΡΕΑΣ ΛΟΒΕΡΔΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.): Κύριε Πρόεδρε, στους εκπροσώπους των φορέων, που δεν πρόλαβα να ακούσω, θέλω να πω ότι όπως σας είχα ενημερώσει χθες ήμουν Κοινοβουλευτικός Εκπρόσωπος στην Ολομέλεια. Πρόλαβα και άκουσα από τον όγδοο εκπρόσωπο των φορέων και μετά.

Σε ότι αφορά στα άρθρα 10 έως 23, που σχετίζονται με το νέο Σώμα των Επιθεωρητών κατά της διαφθοράς. Αυτό θα δημιουργηθεί, ενώ θα καταργηθούν οι ελεγκτικοί μηχανισμοί που υπάρχουν στους τρεις Κλάδους. Αν καταλαβαίνουμε καλά από τις ρυθμίσεις – και η ερώτησή μου αυτή είναι βασική, για να πάρουμε θέση – οι εργαζόμενοι ως Αξιωματικοί Οικονομικού σε δύο Σώματα είναι αποκλεισμένοι. Για δε αυτούς που θα καταταγούν στο Σώμα αυτό, κριτήρια δεν έχουν τεθεί. Θα ήθελα επ’ αυτών των ειδικών θεμάτων σε σχέση με τους επιθεωρητές διευκρινίσεις, από όποιον από τους φορείς έχει άποψη.

ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας): Δεν αποκλείεται κανένας, από κανένα Σώμα.

ΑΝΔΡΕΑΣ ΛΟΒΕΡΔΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.): Αυτό είναι θετικό, εάν προκύπτει από τις ρυθμίσεις. Το άρθρο 3, είναι χαριστικές ρυθμίσεις που αφορούν σε δύο τρεις περιπτώσεις ή όχι; Επίσης, είναι σε αντιδιαστολή με το άρθρο 1 ή δεν είναι; Ενημερώνομαι – χωρίς να έχω ίδια εμπειρία – ότι για τις περιπτώσεις θέσεις Αξιωματικών εκτός οργανικών θέσεων, που εδώ προβλέπεται ότι μπορεί να ισχύσει αυτό, δεν είμαστε αντίθετοι, αλλά προβλέπεται να ισχύσει από τον βαθμό του Συνταγματάρχη. Αναρωτιέμαι, γιατί από αυτό τον βαθμό; Υπαρχουσών τυπικών προϋποθέσεων, γιατί δε μπορεί να γίνεται και για μικρότερους βαθμούς, όπως ισχύει σε άλλες χώρες, προκειμένου αυτοί να απασχοληθούν εκτός, μεν, στρατεύματος, αλλά εντός της θεματολογικής εμβέλειας του Υπουργείου Εθνικής Αμύνης;

ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας): Κύριε Λοβέρδο, συμβαίνει το αντίθετο. Από τον βαθμό του Συνταγματάρχη και πάνω δεν γίνεται. Ως τον βαθμό του Συνταγματάρχη γίνεται.

ΑΝΔΡΕΑΣ ΛΟΒΕΡΔΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.): Γίνεται;

ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας): Γίνεται. Από κει και πάνω δεν γίνεται, επειδή είναι απλό.

ΑΝΔΡΕΑΣ ΛΟΒΕΡΔΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.): Είστε βέβαιος, κύριε Υπουργέ, γι’ αυτά που λέτε; Καλά, θα τα δούμε το απόγευμα. Εγώ έθεσα τους προβληματισμούς μου, δεν είμαι και ο ειδικότερος, κύριε Πρόεδρε.

Τώρα, για κάτι που γνωρίζω πολύ καλά. Ο κ. Ντούβλης έκανε μια αναφορά στις χήρες και αυτό προκάλεσε την αντίδραση του Υπουργού, που είπε ότι το βλέπει θετικά. Θέλω να ενημερώσω ότι έχουμε καταθέσει επανειλημμένα, ως Δημοκρατική Συμπαράταξη, τροπολογία επί αυτού του θέματος, που δεν ευδοκιμεί. Θέλω, όμως, να προσθέσω και να το έχει υπόψη του το Υπουργείο ότι όταν ο κ. Κατρούγκαλος εισηγήθηκε και η Πλειοψηφία ψήφισε αυτή τη διάταξη, προέβλεψε έσοδο 177 εκατομμυρίων ευρώ. Από την εμπειρία που έχουμε – η διάταξη αυτή ισχύει επί ένα χρόνο και κάτι – αυτό, όσο και να το προβάλεις στο χρόνο, δεν προκύπτει. Εάν έχω δίκιο, η διάταξη δεν χρειάζεται. Είναι πολύ σκληρή για πολύ μικρό αριθμό ατόμων και αχρείαστη για τα Δημόσια έσοδα. Αυτό θέλω να ληφθεί υπόψη.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Αυτό να συζητηθεί το απόγευμα στην κατ’ άρθρον συζήτηση. Τον λόγο έχει ο κ. Κούζηλος από την Χρυσή Αυγή.

ΝΙΚΟΛΑΟΣ ΚΟΥΖΗΛΟΣ (Ειδικός Αγορητής του Λαϊκού Συνδέσμου - Χρυσή Αυγή): Ευχαριστώ πολύ, κύριε Πρόεδρε. Μια ερώτηση προς την Π.Ο.Ε.Σ., Π.ΟΜ.ΕΝ.Σ και προς στον κ. Υπουργό. Αυτή τη στιγμή, νομική ισχύ ποιος έχει; Γιατί, αυτή τη στιγμή, υπάρχει και μια δικαστική απόφαση εν εξελίξει. Το δεύτερο ερώτημα προς την Π.Ο.Ε.Σ.. Ποια ήταν τα κωλύματα που υπήρχαν και δεν έχει εναρμονίσει το καταστατικό της εδώ και ένα χρόνο; Ευχαριστώ πολύ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστώ. Τον λόγο έχει η κυρία Κανέλλη.

ΛΙΑΝΑ ΚΑΝΕΛΛΗ (Ειδική Αγορήτρια του Κ.Κ.Ε.): Κύριε Πρόεδρε, θα παραμείνω στην κοινοβουλευτική τάξη και η κοινοβουλευτική τάξη απαιτεί ερωτήσεις προς τους προλαλήσαντες, φιλοξενηθέντες εκπροσώπους φορέων. Εγώ βρήκα εξαιρετικά ενδιαφέρουσες τις τοποθετήσεις, οι οποίες έμειναν στο νομοσχέδιο. Έχω να κάνω μια πρόταση. Στη χθεσινή συνεδρίαση είπατε και οι δύο Υπουργοί ότι είσαστε διατεθειμένοι και φίλα προσκείμενοι προς μετατροπές, τακτοποίηση ζητημάτων, αλλαγών κ.λπ.. Επειδή από την κόντρα που εμφανίστηκε εδώ μέσα – και μάλιστα, με συστάσεις, του τι πρέπει να κάνει η Βουλή – κάθε πρόταση, κάθε τροπολογία, όπως και κάθε καλεσμένος τείνει να καταστεί κομματική ιδιοκτησία κάποιου κι όχι πολιτική διεργασία, εάν σε ορισμένα πράγματα, στα οποία φάνηκε να ομονοούν οι μεγάλες Ενώσεις και να μην εκφράζεται αντίρρηση – αντιθέτως, καλή θέση από τον Υπουργό – μπορείτε να κατεβάσετε εγκαίρως, πριν από τη δεύτερη συζήτηση, τρεις, τέσσερις τροπολογίες, τις οποίες θα τις έχετε κουβεντιάσει ως Υπουργείο με τους ενδιαφερόμενους και τις εξισώσεις που πρέπει να τακτοποιηθούν – όπως Αξιωματικούς από διαφορετική προέλευση – ώστε να τις συζητήσουμε ενδελεχώς στη δεύτερη ανάγνωση. Να μην αρχίσουμε μια «τροπολογιοποίηση» του υπάρχοντος νομοσχεδίου, εύκολα διαθέσιμη προς τα έξω, γιατί βαριέμαι να ακούω μόνο λέξεις χωρίς περιεχόμενο, «ομοψυχία», «Ένοπλες Δυνάμεις», «λαός», «στρατός», «το Έθνος», «η Πατρίδα» και μετά από κάτω, η παρτίδα. Θέλω να αποφύγουμε την παρτίδα.

Η πρότασή μου είναι να κατεβούν τέσσερα, πέντε πράγματα, να τα κουβεντιάσουμε ενδελεχώς, να τα δούμε στη δεύτερη συζήτηση, πριν την Ολομέλεια, να τακτοποιήσουμε εμφανείς αδικίες και άλλα δέκα ζητήματα, διότι ελπίδες να ανέβουν οι συντάξεις του προσωπικού, δεν διαθέτω καμία. Τουλάχιστον, να περιμαζέψουμε ό,τι μπορούμε εδώ, γιατί εμείς σας είπαμε ότι έχουμε άποψη για μια Ομοσπονδία. Ας πάνε οι άνθρωποι μέσα στην Ομοσπονδία, να αποφασίσουν ποιοι θέλουν να τους εκπροσωπούν. Ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστώ την κυρία Κανέλλη. Ελπίζω ότι το Υπουργείο θα λάβει υπόψη του τις παραινέσεις που του δώσατε. Τον λόγο έχει ο κ. Κατσίκης.

ΚΩΝΣΤΑΝΤΙΝΟΣ ΚΑΤΣΙΚΗΣ (Ειδικός Αγορητής των ΑΝ.ΕΛ.): Κύριε Πρόεδρε, όταν ψηφίσαμε το νόμο περί συνδικαλισμού στο Στρατό, είχαμε και κάποιους προβληματισμούς για το πώς θα λειτουργήσει αυτός ο νόμος. Σήμερα, εν τοις πράγμασι, επαληθεύονται οι προβληματισμοί μας, αφού βλέπουμε συνδικαλιστές των Ενόπλων Δυνάμεων να αντιπαρατίθενται και να αποκλίνουν από ένα σημείο συναίνεσης, σε ό,τι αφορά αυτόν καθ’ αυτόν τον συνδικαλισμό, με εκατέρωθεν βολές ο ένας προς τον άλλο για τη διεκδίκηση των Σωματείων μέσα στο πλαίσιο της νομικής αναγνώρισης, αλλά και το πώς το άρθρο 27, σήμερα, επηρεάζει τη λειτουργία τους.

Ήθελα να ρωτήσω την Π.Ο.Ε.Σ., την Π.ΟΜ.ΕΝ.Σ. και τους Προέδρους της Ένωσης των Αποστράτων Αξιωματικών, οι οποίοι έθιξαν αυτό το θέμα και σε σχέση με το άρθρο 27, τελικά θα πρέπει ο νόμος αυτός που προβλέπει τον συνδικαλισμό στις Ένοπλες Δυνάμεις να παραμείνει ως νόμος και να βελτιωθεί ή μήπως πρέπει να ανακληθεί; Βεβαίως τα όποια συμπεράσματα έχω αποκομίσει από τις τοποθετήσεις όλων των εκπροσώπων των φορέων, θα τα καταθέσω στην κατ’ άρθρον συζήτηση. Ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Σαρίδης, Ειδικός Αγορητής της Ένωσης Κεντρώων.

ΙΩΑΝΝΗΣ ΣΑΡΙΔΗΣ (Ειδικός Αγορητής της Ένωσης Κεντρώων): Ευχαριστώ, κύριε Πρόεδρε. Τον Ιούλιο του 2016 ανοίξαμε τους ασκούς του Αιόλου, ήλθε μια τροπολογία νύχτας, εκείνη την περίοδο, οι περισσότεροι Βουλευτές δεν θα έλεγα ότι ήταν σχετικοί με τις ιδιαιτερότητες που έχει ο Στρατός και κατέθεσαν μια τροπολογία. Το Υπουργείο την δέχθηκε, η Κυβέρνηση την δέχθηκε και έτσι φθάσαμε στο σημερινό αποτέλεσμα, αυτό που είδαμε μέσα σε αυτή την αίθουσα, τον διχασμό στο στράτευμα. Η Ένωση Κεντρώων φώναξε, επιχειρηματολόγησε, είχε ζητήσει τότε την απόσυρση της συγκεκριμένης τροπολογίας, δεν ακούστηκε, μικρό κόμμα, μια κακή τροπολογία, μια κακή νομοθέτηση και τα αποτελέσματα τα βλέπουμε εδώ όλοι μας. Οι ευθύνες, κατά την Ένωση Κεντρώων, του Υπουργείου είναι πάρα πολύ μεγάλες στο θέμα αυτό. Τίποτα δεν είναι όπως παλιά, αυτή την εικόνα μας μεταβίβασαν οι άνθρωποι που μίλησαν εδώ και δεν ξέρουμε, εάν θα γίνει όπως παλιά.

Θέλω να κάνω κάποιες ερωτήσεις στον κ. Ρώτα. Αναφέρατε στην ομιλία σας ότι έχετε καταθέσει δύο ανακοπές κατά της Π.Ο.Ε.Σ., την μια ανακοπή λόγω του ότι έχει συσταθεί με το νόμο εμπόρων και βιοτεχνών και την άλλη ανακοπή, διότι δεν εναρμονίστηκε με τον νόμο ημερολογιακά. Η Π.Ο.Ε.Σ. έχει καταθέσει ανακοπή κατά της δικής σας Ομοσπονδίας; Μιλήσατε εσείς και άλλοι για φωτογραφικό άρθρο, ζητώντας την απόσυρσή του – την απόσυρση την έχουμε ζητήσει κι εμείς και το άρθρο το έχουμε χαρακτηρίσει και εμείς φωτογραφικό – θα ήθελα να μας εξηγήσετε τι ακριβώς φωτογραφίζει;

Τέλος, θα ήθελα να κάνω μια ερώτηση στην Π.Ο.Ε.Σ., επειδή έχει την συνδικαλιστική εμπειρία. Θέλω να ρωτήσω τον κ. Τσουκαράκη στον χρόνο που είχε στη διάθεσή του ως Π.Ο.Ε.Σ. τι αποτελέσματα έχει φέρει, τι ζητήματα έχει λύσει στο στράτευμα η ύπαρξη της συγκεκριμένης Ομοσπονδίας; Ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Δανέλλης, Ειδικός Αγορητής του Ποταμιού.

ΣΠΥΡΙΔΩΝ ΔΑΝΕΛΛΗΣ (Ειδικός Αγορητής του Ποταμιού): Ευχαριστώ, κύριε Πρόεδρε. Θα έχουμε την ευκαιρία το απόγευμα να αναφερθούμε σε όλα τα επιμέρους, παίρνοντας υπόψη και αυτά που ακούσαμε από τους καλεσμένους μας. Θα αναφερθώ σε δύο ζητήματα. Είναι φανερό ότι επισκίασε τη συζήτηση η ένταση που υπάρχει μεταξύ των δύο Ομοσπονδιών. Είναι προφανές ότι δεν μπορεί να συνεχιστεί αυτή η πραγματικότητα. Η Ομοσπονδία πρέπει να είναι μια, για να είναι αποτελεσματική και να εκφράζει στο στράτευμα αυτό, που πρέπει να εκφράζει μια συνδικαλιστική τριτοβάθμια οργάνωση, για να μπορεί να είναι χρήσιμη σε αυτούς που την συναποτελούν.

Νομίζω ότι σε μια νεοσύστατη διαδικασία για το στρατό, ζούμε, τηρουμένων των αναλογιών, αγαπητέ Υπουργέ, φαινόμενα της Μεταπολίτευσης στο φοιτητικό χώρο, όπου γίνονταν διάφορες παρεμβάσεις, άγαρμπες κινήσεις, προσπάθειες επικράτησης κ.τ.λ.. Πρέπει να τελειώνει η περίοδος της ανωριμότητας και να μπούμε σε μια πιο ώριμη περίοδο. Γι' αυτό τον λόγο νομίζω ότι το άρθρο 27 δεν βοηθάει. Το άρθρο 27 θα διατηρήσει αυτή την ανορθόδοξη κατάσταση και θα εντείνει τις διαμάχες και την αναξιοπιστία. Νομίζω ότι θα πρέπει να εξαντλήσουμε τις προσπάθειες μέχρι την 2η ανάγνωση. Εάν δεν τα καταφέρουμε, ζητάω να αποσυρθεί το άρθρο 27, προκειμένου να δοθεί μια λύση που να σέβεται και την πραγματικότητα, αλλά να δημιουργεί προϋποθέσεις εξομάλυνσης της λειτουργίας της Ομοσπονδίας στο μέλλον.

Θα ήθελα την άποψη της Π.Ο.Ε.Σ. και της Π.ΟΜ.ΕΝ.Σ, για το κατά πόσο μπορεί να βρεθεί μια λύση συνεννόησης και υπέρβασης των αδιεξόδων που φαίνονται σήμερα να υπάρχουν. Και βεβαίως, μέσα σε αυτή τη λογική, ποια είναι η σχέση τους με τις Ενώσεις τις οποίες εκπροσωπούν; Και αν βλέπουν ότι είναι ρεαλιστικό να υπάρξει μια διαδικασία προσέγγισης, πράγμα που νομίζω ότι είναι μέσα στον ορθό λόγο και μέσα στη βούληση των περισσοτέρων άμεσα ενδιαφερομένων, ακούσαμε και τους Προέδρους των αποστράτων.

Το δεύτερο θέμα, στο οποίο θέλω να αναφερθώ, είναι αυτό που πολλές φορές μας έχει απασχολήσει, δηλαδή, αυτό που κι εσείς αναγνωρίζετε ως δίκαιο, την βαθμολογική εξομοίωση των Αξιωματικών Μηχανικών της Σχολής Ικάρων με τους συναδέλφους τους των λοιπών Όπλων. Θα σας ρωτούσα στην απογευματινή συνεδρίαση τι έχει κάνει η επιτροπή αυτή, που είχαμε πει ότι θα συγκροτούνταν, αν είχε κάνει έργο. Είπατε ότι δεν έχει συνέλθει ακόμα. Νομίζω ότι το θέμα είναι ώριμο, μπορούμε μέχρι τη β΄ ανάγνωση να τελειώνουμε με αυτή τη διαδικασία, έτσι ώστε να συμπεριληφθεί η επίλυση αυτού – που όπως αναγνωρίζετε κι εσείς – του δίκαιου αιτήματος και της εκκρεμότητας, να συμπεριληφθεί μέσα στις υπόλοιπες ρυθμίσεις, που σωστά συμπεριλαμβάνονται σε αυτό το νομοσχέδιο, το οποίο είναι διορθωτικό νομοσχέδιο εκκρεμοτήτων. Ευχαριστώ πολύ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Έχουμε δύο εγγεγραμμένους συναδέλφους. Τον λόγο έχει ο κ. Δαβάκης.

ΑΘΑΝΑΣΙΟΣ ΔΑΒΑΚΗΣ: Ευχαριστώ, κύριε Πρόεδρε. Ήθελα να ρωτήσω τον Πρόεδρο της Ενώσεως Αποστράτων Αξιωματικών Ναυτικού και Πρόεδρο του Συντονιστικού τον κ. Περβαινά, πώς προσεγγίζει την υπόθεση σχετικά με την αξιοποίηση των υλικών, όταν τα έσοδα αυτά πλέον αποστερούνται των Μετοχικών Ταμείων και πηγαίνουν στο Υπουργείο Οικονομικών, το οποίο Υπουργείο Οικονομικών, εάν θέλει – και ξέρουμε πόσο θέλει το Υπουργείο Οικονομικών να δίνει έσοδα σε άλλα Υπουργεία – θα τα δίνει στα Μετοχικά Ταμεία; Θα ήθελα συγκεκριμένα την απάντησή του.

Δεύτερο ερώτημα. Θέλω να ρωτήσω τον κ. Υπουργό και αν είναι εύκολο να μας δώσει ένα προσχέδιο αυτής της πολύ ουσιαστικής μελέτης που τώρα ακούμε, που συντάσσει ο κ. Πρασσάκης, σχετικά με την απόδοση. Έτσι δεν είπατε, κύριε Υπουργέ, ότι τώρα φτιάχνετε μελέτη, αν κατάλαβα καλά;

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Έχει ολοκληρωθεί.

ΑΘΑΝΑΣΙΟΣ ΔΑΒΑΚΗΣ: Θα παρακαλούσα, λοιπόν, να κατατεθεί στη Βουλή η συγκεκριμένη μελέτη.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Δεν θα κατατεθεί, αν δεν γίνει δεκτή.

ΑΘΑΝΑΣΙΟΣ ΔΑΒΑΚΗΣ: Ένα λεπτό, κύριε Πρόεδρε, τελειώνω.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Πάντως να σας πω για αυτό που λέτε, αν μου επιτρέπετε. Τα χρήματα που είπατε, μέσω του Υπουργείου Οικονομικών, υποχρεούνταν να πάνε στα Επιτελεία.

ΑΘΑΝΑΣΙΟΣ ΔΑΒΑΚΗΣ: Αυτό δεν περιγράφεται στο άρθρο.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Να το βάλουμε.

ΑΘΑΝΑΣΙΟΣ ΔΑΒΑΚΗΣ: Εντάξει. Πάντως δεν υποχρεούται. Νομοτεχνικά, κύριε Υπουργέ, δεν φαίνεται να υποχρεούται.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Να το διατυπώσουμε. Είναι συμφωνημένο αυτό.

ΑΘΑΝΑΣΙΟΣ ΔΑΒΑΚΗΣ: Ήθελα να είχα ένα αντίτυπο της πολύ ουσιαστικής μελέτης του κ. Πρασσάκη, για να δούμε πώς τώρα το Υπουργείο Οικονομικών θα πειστεί δια της μελέτης και όχι δια αναφορών και εγγράφων που μέχρι τώρα ο Υπουργός έλεγε ότι στέλνει στους Υπουργούς για την απόδοση του 50%, για να προχωρήσει η υπόθεση της απόδοσης του άλλου 50%, που λέει ο κ. Καμμένος ότι είναι γύρω στα 10 εκατομμύρια ευρώ, το ακούσαμε προηγουμένως.

Θα κλείσω με μια παρατήρηση, κύριε Πρόεδρε. Η εικόνα που παρουσίασε ο Συνταγματάρχης, ο κ. Τσουκαράκης, επιβεβαιώνει αυτά, τα οποία είχα θέσει τότε που ήμουν Εισηγητής, στο τότε νομοσχέδιο που συνίστατο ο συνδικαλισμός στις Ένοπλες Δυνάμεις. Το αίσθημα του διχασμού, της ρήξης, της αντιπαλότητας μεταξύ συναδέλφων, οι οποίοι εν πάση περιπτώσει βιώνουν τα ίδια προβλήματα ως στελέχη των Ενόπλων Δυνάμεων, καταδεικνύει την βασιμότητα και δικαιολογεί τις απόψεις μου περί συνδικαλισμού στις Ένοπλες Δυνάμεις. Και κατά τούτο, θα ήθελα να ευχαριστήσω τον κ. Τσουκαράκη για το φαινόμενο που παρουσίασε μιλώντας. Μάλιστα, μου έκανε εντύπωση πώς ο συντάκτης ουσιαστικά – κατά την δική μου εκτίμηση – του άρθρου 27, δεν μίλησε για το άρθρο 27, ο κ. Τσουκαράκης. Θέλω να τον ευχαριστήσω, γιατί αυτή η εμφάνιση και αυτό το φαινόμενο που είδαμε όλα τα μέλη και οι συνάδελφοι καταδεικνύουν και επιβεβαιώνουν την στάση μου αυτή. Σας ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Γεωργιάδης.

ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ: Θέλετε, κύριε Βίτσα, να προηγηθείτε; Δεν έχω θέμα με εσάς τώρα που γίνατε υπερασπιστής και συνήγορος του κ. Καμμένου.

Κύριε Πρόεδρε, χθες αναφερόμενος στο άρθρο 27 και στον κ. Τσουκαράκη, ανέφερα ένα πολύ συγκεκριμένο γεγονός. Ο κ. Τσουκαράκης πρωτοστατούσε στην απόδοση και στην εφαρμογή της αποφάσεως του Συμβουλίου της Επικρατείας για την απόδοση των αναδρομικών. Θυμίζω, κύριε Υπουργέ, ότι ήταν η πρώτη σας δέσμευση από το ιερό βήμα της Βουλής των Ελλήνων, ως Υπουργός Εθνικής Άμυνας, στην πρώτη σας ομιλία. Έγινε το 2015. Τελειώνει το 2017 και τα χρήματα δεν έχουν δοθεί. Αν δεν είχατε «ρίξει» την κυβέρνηση Σαμαρά - Βενιζέλου θα τα είχαν πάρει μέχρι 31 Δεκεμβρίου του 2016. Άρα, εν τοις πράγμασι, ο κ. Πάνος Καμμένος – και μην γελάτε καθόλου – έβλαψε πάρα πολύ σοβαρά τα στελέχη των Ενόπλων Δυνάμεων με την πολιτική του. Μου κάνει εντύπωση και αυτό ανέφερα, κύριε Πρόεδρε, χθες, πώς ο κ. Τσουκαράκης τόσο ευαίσθητος επί των στρατιωτικών θεμάτων, έχει λησμονήσει να αναφέρει, έστω και μία φορά, αυτή την υπόθεση.

Σήμερα, στην ομιλία του με κατέπληξε. Γιατί ξεκίνησε με ένα εγκώμιο για τον Υπουργό Πάνο Καμμένο και την Κυβέρνηση. Ένα εγκώμιο για το πόσα προβλήματα έχουν λύσει. Αν δεν ερχόταν ο κ. Ντούβλης, ο τελευταίος ομιλητής, να ενημερώσει τον κ. Τσουκαράκη – που προφανώς δεν το ξέρει – ότι προ μηνός η Κυβέρνηση του κ. Καμμένου και ο Καμμένος ψήφισαν τον νόμο της κυρίας Αχτσιόγλου που κατεβάζει τις συντάξεις των στελεχών των Ενόπλων Δυνάμεων, προφανώς, ο κ. Τσουκαράκης δεν θα το είχε ακόμη πληροφορηθεί. Όλα αυτά τα λέω, για να γίνει εμφανές ότι ο κ. Τσουκαράκης δεν είναι συνδικαλιστής. Είναι ένας κυβερνητικός αξιωματούχος, ο οποίος πολέμησε σκληρά την προηγούμενη κυβέρνηση, έβλαψε τα στελέχη των Ενόπλων Δυνάμεων και τώρα επειδή απέτυχε στο συνδικαλιστικό του όργανο, βάζει τον κ. Βίτσα να νομοθετήσει.

Θέλω, όμως, να θέσω μία ερώτηση στον κ. Τσουκαράκη. Χθες, ο κ. Βίτσας είπε και διαβεβαίωσε το Σώμα ότι το άρθρο 27 δεν είναι «αμαρτωλό», διότι, ούτως ή άλλως, θα ψηφιστεί μετά τη δίκη. Παρακαλώ πολύ τον κ. Τσουκαράκη να δεσμευτεί αν θα ζητήσει ή όχι αναβολή, όπως προέβλεψε ο κ. Ρώτας, στη δίκη της 5ης Οκτωβρίου. Εάν ο κ. Τσουκαράκης δεσμευτεί ότι δεν θα ζητήσει αναβολή, τότε όλη η Βουλή μπορεί να μείνει σύμφωνη ότι θα γίνει αυτή η δίκη και αυτό που ακούσαμε εδώ, τον κ. Ρώτα να κατηγορεί τον κ. Τσουκαράκη ότι δεν έκανε την προσαρμογή σύμφωνα με το νόμο του κ. Καμμένου και τον κ. Τσουκαράκη να ισχυρίζεται έμπλεος οργής ότι έχει κάνει και δεν φταίει αυτός, να κριθεί στο μόνο αρμόδιο για να αποφασίσει – όχι σε εμάς, που μπορεί ο καθένας μας να έχει πολιτικά κίνητρα – αλλά στην ελληνική δικαιοσύνη.

Εάν ο κ. Τσουκαράκης πάει στη δίκη της 5ης Οκτωβρίου, κύριε Υπουργέ, και ζητήσει αναβολή, που είναι πιθανό να δοθεί μία αναβολή σε μία πρώτη συζήτηση και είναι πολύ συνηθισμένο στα ελληνικά δικαστήρια, τότε το χθεσινό σας επιχείρημα ότι δεν έχετε κάποιου είδους «κρυφή» ατζέντα, αλλά θα αφήσετε τη δίκη να εξελιχθεί, θα έχει πάει «περίπατο». Και εσείς θα εμφανίζεστε εδώ σύμφωνος με το Σύνταγμα και τους νόμους του Κράτους και ο κ. Τσουκαράκης θα κάνει τη δουλειά του από την άλλη πλευρά.

Εφόσον, λοιπόν, ετέθη από εσάς χθες, πρώτον, ότι θα γίνει η δίκη, από τον κ. Ρώτα που προέβλεψε αναβολή, και τον κ. Τσουκαράκη, ο οποίος ισχυρίστηκε ότι είναι καθ' όλα, νόμιμος, δεν χρειάζεται παρά μόνο μία δήλωση ότι δεν θα ζητήσει αναβολή στις 5 Οκτωβρίου και ότι η δίκη θα εξελιχθεί και, άρα, όλοι εμείς θα περιμένουμε να γίνει το δικαστήριο.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστούμε πολύ.

ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ: Δεν ολοκλήρωσα, κύριε Πρόεδρε. Σας είπα εγώ ότι τέλειωσα; Έχετε από χθες μία αγωνία.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Θέλουμε να κρατήσουμε την ευπρέπεια της κοινοβουλευτικής διαδικασίας. Όλοι οι συνάδελφοι έκαναν μία ερώτηση. Έχουμε πει ότι η τοποθέτηση είναι δύο λεπτά.

ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ: Και αν πάρω δυόμισι λεπτά τι θα γίνει; Ωραία δεν συνεχίζω κι εγώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστώ τον κ. Γεωργιάδη. Τον λόγο έχει ο κ. Ντζιμάνης.

ΓΙΩΡΓΟΣ ΝΤΖΙΜΑΝΗΣ: Ήθελα να ρωτήσω τους εκπροσώπους και των δύο συνδικαλιστικών οργανώσεων των εν ενεργεία τα εξής: πιστεύουν ότι με τον τρόπο που κινούνται και δρουν κερδίζουν την εμπιστοσύνη των συναδέλφων, για να τους εκπροσωπούν; Χρειάζονται οι Ένοπλες Δυνάμεις παραπάνω από μία συνδικαλιστικές ενώσεις; Οι διαφορές τους είναι τόσο μεγάλες που χρειάζεται διαιτησία ή δικαστικές αποφάσεις, για να τις επιλύσουν; Γιατί δεν μονιάζουν να δημιουργήσουν ένα συνδικαλιστικό κίνημα ισχυρό, ικανό να διεκδικήσει την επίλυση των προβλημάτων, απαλλαγμένο από «κηδεμονίες» και προσωπικές στρατηγικές; Πώς είναι δυνατόν, αν δεν τα βρίσκουν στα βασικά, να τους εμπιστευτεί ο ελληνικός λαός να τον οδηγήσουν σε μάχη ή και σε θάνατο, άμα χρειαστεί καμιά φορά. Τέλος, πιστεύουν ότι όλα τα κόμματα επιθυμούν τον συνδικαλισμό στις Ένοπλες Δυνάμεις ή εφαρμόζουν την τακτική του «διαίρει και βασίλευε», για να αποδυναμώσουν το συνδικαλιστικό κίνημα; Ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Έχουμε μια σειρά ερωτήσεων στον κ. Ρώτα και στον κ. Τσουκαράκη. Τον λόγο έχει ο κ. Περβαινάς.

ΣΠΥΡΙΔΩΝ ΠΕΡΒΑΙΝΑΣ [Πρόεδρος της Ένωσης Αποστράτων Αξιωματικών Ναυτικού Ε.Α.Α.Α.)]: Ρώτησε ο κ. Δημοσχάκης και ο κ. Δαβάκης εάν η Ένωση Αποστράτων Ναυτικού συμφωνεί με την παρ. 5 του άρθρου 53. Σαφώς δεν συμφωνούμε, αλλά για λόγους οικονομίας, επειδή μιλάω και για το συντονιστικό οπωσδήποτε χάνω χρόνο από την Ένωση Αποστράτων Ναυτικού και για αυτό και σας ζήτησα μια παράταση. Και αντ’ εμού ή αν θέλετε σύμφωνα και με τη δική μου γνώμη μίλησε ο Στρατηγός, ο κ. Ροζής, ο οποίος είπε ότι δεν συμφωνούμε. Ο κ. Υπουργός έκανε προφορική διευκρίνιση ότι τα χρήματα θα πάνε στο Μετοχικό Ταμείο Ναυτικού και θα παρακαλούσαμε αυτή η προφορική δέσμευση να μπει και στο άρθρο 53 παρ. 5, γιατί έτσι όπως είναι γραμμένο, πάει στα Γενικά Επιτελεία, δεν πάει στα Μετοχικά Ταμεία.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Ρώτας. Αλλά παρακαλώ και τον κ. Ρώτα και τον κ. Τσουκαράκη να αποφύγετε προσωπικές επιθέσεις, έτσι ώστε να μπορέσουμε να κλείσουμε ήρεμα τη συνεδρίαση.

ΔΗΜΗΤΡΙΟΣ ΡΩΤΑΣ [Πρόεδρος της Πανελλήνιας Ομοσπονδίας Ενώσεων Στρατιωτικών Π.ΟΜ.ΕΝ.Σ.)]: Κύριε Πρόεδρε, σας ευχαριστώ. Κυρίες και κύριοι βουλευτές, ακούσαμε από τον Συνταγματάρχη, κ. Τσουκαράκη, να επιχειρεί να χαρακτηρίσει ως «κοντά, χοντρά και κίτρινα Pokemons» συναδέλφους του. Δεν μας εξέπληξε δυστυχώς για ακόμη μια φορά. Στις 18 Μαΐου, μέσα από το προσωπικό του προφίλ, άφηνε σαφή υπονοούμενα μετατρέποντας τον εαυτό του σε λιοντάρι. Φέροντας τα γαλόνια του Συνταγματάρχη και στέλνοντας το μήνυμα προειδοποιώντας, «ερχόμαστε». Θέλω να το δει η Βουλή αυτό το «ερχόμαστε» με το πρόσωπό του λιοντάρι. Σε ποιους έρχεται άραγε; Έχω και άλλο φάκελο με τις δικαστικές ενέργειες που έχει κάνει μέχρι τώρα.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Σας παρακαλώ, υπήρχαν συγκεκριμένες ερωτήσεις και να αποφύγουμε τις προσωπικές επιθέσεις.

ΔΗΜΗΤΡΙΟΣ ΡΩΤΑΣ [(Πρόεδρος της Πανελλήνιας Ομοσπονδίας Ενώσεων Στρατιωτικών Π.ΟΜ.ΕΝ.Σ.)]: Η συμπεριφορά αυτή ενώνει ή διχάζει. «Ερχόμαστε» έγραφε τότε, «Pokemons» λέει σήμερα. Συγχαρητήρια, κύριε Συνταγματάρχα. Έχουμε μια διαφορά εδώ. Ως Πρόεδρος της ΠΟΜΕΝΣ ανέδειξα τα λάθη και τις παραλήψεις του Σωματείου σας. Δεν σας χαρακτήρισα. Ως ΠΟΜΕΝΣ δεν στοχοποιήσαμε ποτέ κανένα συνάδελφο που διαφωνεί μαζί μας. Απλά αναφέραμε λάθη και παραλείψεις της ΠΟΕΣ. Αύριο έχουμε ανακοπή κατά της ΠΟΕΣ. Εγώ ερωτώ, θα ζητήσει πάλι αναβολή η ΠΟΕΣ; Εμείς ζητήσαμε να αφήσετε τη δικαιοσύνη να αποφανθεί.

Όσον αφορά στο ερώτημα του κ. Σαρίδη για το θέμα των ανακοπών, τον ευχαριστώ πολύ για την ερώτηση και θέλω την προσοχή σας για τις ημερομηνίες για το εργοδοτικό σωματείο των εμπόρων και βιοτεχνών. Ήταν να διεξαχθεί η πρώτη ανακοπή στις 18 Σεπτεμβρίου, ημέρα Δευτέρα και στις 15 Σεπτεμβρίου, δύο μέρες πριν τη δίκη, ημέρα Παρασκευή, η ΠΟΕΣ κατέθεσε ανακοπή κατά της Ομοσπονδίας μας. Ο λόγος που κατέθεσε την ανακοπή τότε τη συγκεκριμένη ημερομηνία ήταν για να ζητήσει αναβολή στο δικαστήριο της Δευτέρας, λόγω συνάφειας, για τις 2 Νοεμβρίου. Αναμένουμε με περιέργεια να ακούσουμε αύριο στη δεύτερη ανακοπή που θα έρθει, που καταθέσαμε κατά της ΠΟΕΣ, τι δικαιολογία θα βρουν, για να ζητήσουν πάλι νέα αναβολή. Για το ερώτημα που έθεσε ο κ. Υπουργός, ο κ. Βίτσας, για το θέμα των περιφερειακών ενοτήτων και των περιφερειών, στο άρθρο 27, στην παρ. 1 γράφει επί λέξει «*σε κάθε περιφερειακή ενότητα του ν.3582/2010 μια πρωτοβάθμια ένωση ενέργειας στρατιωτικών με την επωνυμία Ένωση Στρατιωτικών Περιφερειακής Ενότητας …….* ». Είναι σαφές ότι εδώ δεν αναφέρεται πουθενά πλέον η επωνυμία Ένωσης Στρατιωτικών Περιφέρειας π.χ. Ηπείρου, Θεσσαλίας, Κεντρικής Μακεδονίας. Ως εκ τούτου, αφού δεν αναφέρεται, καταργείται. Γιατί το άρθρο επικαλείται ότι όλοι αυτοί, οι οποίοι είναι γραμμένοι στις περιφέρειες, θα πρέπει να γραφτούν στις περιφερειακές ενότητες, υποχρεωτικά. Άρα, με αυτό τον τρόπο καταργούν τις ενώσεις. Δεν θα υπάρχουν, γιατί θα πρέπει όλα αυτά τα μέλη που είναι ήδη εγγεγραμμένα να πάνε στις περιφερειακές ενότητες.

ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας): Στη Θεσσαλία πόσες περιφερειακές ενώσεις και στην περιφέρεια Θεσσαλίας υπάρχουν;

ΔΗΜΗΤΡΙΟΣ ΡΩΤΑΣ [(Πρόεδρος της Πανελλήνιας Ομοσπονδίας Ενώσεων Στρατιωτικών (Π.ΟΜ.ΕΝ.Σ.)]: Υπάρχει η Περιφέρεια Θεσσαλίας και η περιφερειακή ενότητα Λάρισας και περιφερειακή τώρα Μαγνησίας.

ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας): Και η Αεροπορία; Έχουμε τρεις, δηλαδή; Έχουμε τρεις στην ίδια περιφέρεια.

ΔΗΜΗΤΡΙΟΣ ΡΩΤΑΣ [(Πρόεδρος της Πανελλήνιας Ομοσπονδίας Ενώσεων Στρατιωτικών (Π.ΟΜ.ΕΝ.Σ.)]: Στην Ήπειρο, κύριε Υπουργέ, δεν υπάρχει καμία περιφερειακή ενότητα. Υπάρχει μόνο περιφέρεια.

ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας): Η Ένωση στην περιφέρεια είναι δευτεροβάθμιο.

ΔΗΜΗΤΡΙΟΣ ΡΩΤΑΣ [(Πρόεδρος της Πανελλήνιας Ομοσπονδίας Ενώσεων Στρατιωτικών (Π.ΟΜ.ΕΝ.Σ.)]: Όχι, πρωτοβάθμιο είναι.

ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας): Μα είναι δυνατόν; Και ο άλλος μπορεί να είναι γραμμένος και στο ένα και στο άλλο;

ΔΗΜΗΤΡΙΟΣ ΡΩΤΑΣ [(Πρόεδρος της Πανελλήνιας Ομοσπονδίας Ενώσεων Στρατιωτικών (Π.ΟΜ.ΕΝ.Σ.)]: Όχι, σε ένα από τα δύο θα είναι.

ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας): Μπορεί να είναι και να ψηφίζει και δύο φορές. Ρωτήστε ένα νομικό να σας πει. Γίνεται αυτό;

ΔΗΜΗΤΡΙΟΣ ΡΩΤΑΣ [(Πρόεδρος της Πανελλήνιας Ομοσπονδίας Ενώσεων Στρατιωτικών (Π.ΟΜ.ΕΝ.Σ.)]: Το δευτεροβάθμιο είναι μόνο η Ομοσπονδία. Τα πρωτοβάθμια και όπως αναφέρεται ………

ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας): Αυτό λέω κι εγώ. Να το τακτοποιήσουμε λέω.

ΔΗΜΗΤΡΙΟΣ ΡΩΤΑΣ [(Πρόεδρος της Πανελλήνιας Ομοσπονδίας Ενώσεων Στρατιωτικών (Π.ΟΜ.ΕΝ.Σ.)]: Ναι, αλλά θα πρέπει να υπάρχει αυτή η πρόβλεψη. Ή περιφέρεια ή περιφερειακή ενότητα, γιατί έτσι όπως είναι εγγεγραμμένο, φαίνεται ότι είναι …….

ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας): Και λέμε «περιφερειακή ενότητα». Το γεγονός ότι κάποιος θέλει να δείχνει και η περιφέρεια, αλλά δεν μπορεί να συμμετέχει στη διαδικασία εκλογής αντιπροσώπων του συνεδρίου για την πρώτη φορά, άρα μπορεί να την έχει. Δεν θα συμμετέχει στη διαδικασία του συνεδρίου.

ΔΗΜΗΤΡΙΟΣ ΡΩΤΑΣ [(Πρόεδρος της Πανελλήνιας Ομοσπονδίας Ενώσεων Στρατιωτικών (Π.ΟΜ.ΕΝ.Σ.)]: Δηλαδή μου λέτε ότι δεν καταργείται αυτό το πράγμα; Γιατί έτσι όπως είναι εγγεγραμμένο, καταργείται.

ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας): Η Ένωση δεν καταργείται. Κανένας δεν καταργείται. Η Ανώτατη Συνομοσπονδία Συνταξιούχων Ελλάδας, η ΑΣΣΕ, η οποία δεν αναγνωρίζεται από τη ΓΣΕΕ, υπάρχει.

ΔΗΜΗΤΡΙΟΣ ΡΩΤΑΣ [(Πρόεδρος της Πανελλήνιας Ομοσπονδίας Ενώσεων Στρατιωτικών (Π.ΟΜ.ΕΝ.Σ.)]: Κύριε Υπουργέ, δεν είμαστε τριτοβάθμιο. Έχουμε πρωτοβάθμια και δευτεροβάθμια.

ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας): Μα έτσι κι αλλιώς, γιατί τα δευτεροβάθμια συγκροτούνται από σωματεία. Δεν συγκροτούνται τα δευτεροβάθμια από μέλη. Μέλη τους είναι τα σωματεία.

ΔΗΜΗΤΡΙΟΣ ΡΩΤΑΣ [(Πρόεδρος της Πανελλήνιας Ομοσπονδίας Ενώσεων Στρατιωτικών (Π.ΟΜ.ΕΝ.Σ.)]: Ο προηγούμενος νόμος έγραφε «ή περιφέρεια ή περιφερειακή ενότητα».

ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας): Ξέρω τι έγραφε και πάμε αυτό να το διορθώσουμε, για να μην υπάρχουν δυνατότητες. Δηλαδή, είχαμε δύο δυνατότητες ή να είναι η ένωση περιφέρειας, δηλαδή, Θεσσαλία – μία μόνο και όχι τρεις – πάντα σας λέω για την περίπτωση της εκλογής αντιπροσώπων για το συνέδριο. Ή θα έχεις την περιφέρεια ή θα έχεις την περιφερειακή ενότητα. Δεν μπορείς να έχεις δύο διαφορετικά πράγματα, που κάποιος θα είναι γραμμένος και στα δύο.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Νομίζω, κύριε Βίτσα, το εξηγήσατε. Συνεχίστε, κύριε Ρώτα.

ΔΗΜΗΤΡΙΟΣ ΡΩΤΑΣ [(Πρόεδρος της Πανελλήνιας Ομοσπονδίας Ενώσεων Στρατιωτικών (Π.ΟΜ.ΕΝ.Σ)]: Όσον αφορά στο φωτογραφικό της υπόθεσης….

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Λύθηκε αυτό το θέμα; Συμφωνείτε;

ΔΗΜΗΤΡΙΟΣ ΡΩΤΑΣ [(Πρόεδρος της Πανελλήνιας Ομοσπονδίας Ενώσεων Στρατιωτικών (Π.ΟΜ.ΕΝ.Σ)]: Εμείς είμαστε της άποψης ότι δεν πρέπει να καταργηθεί τίποτα. Να υπάρχει και η περιφέρεια και η περιφερειακή ενότητα. Να αποφασίζει η Ομοσπονδία ποια θα είναι από τις δύο.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Λογικό δεν είναι να μην ψηφίζει ο ίδιος άνθρωπος δύο φορές;

ΔΗΜΗΤΡΙΟΣ ΡΩΤΑΣ [(Πρόεδρος της Πανελλήνιας Ομοσπονδίας Ενώσεων Στρατιωτικών (Π.ΟΜ.ΕΝ.Σ.)]: Μα δεν ψηφίζει. Είναι δύο διαφορετικά σωματεία.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Μπορεί να είναι και στα δύο γραμμένος.

ΔΗΜΗΤΡΙΟΣ ΡΩΤΑΣ [(Πρόεδρος της Πανελλήνιας Ομοσπονδίας Ενώσεων Στρατιωτικών (Π.ΟΜ.ΕΝ.Σ.)]: Όχι. Μόνο σε ένα. Είναι πρωτοβάθμιο. Ο νόμος το γράφει. Μόνο σε ένα πρωτοβάθμιο.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Να σας πω κάτι. Να το διατυπώσουμε κάπως, για να σας καλύπτει. Αλλά η λογική του άρθρου – απ’ ότι κατάλαβα εγώ – είναι η εξής. Δεν μπορεί να υπάρχει ένωση Γλυφάδας, Αττικής, Στερεάς Ελλάδας και να είναι ένας γραμμένος και στα τρία και να ψηφίζει για το ίδιο πράγμα.

ΔΗΜΗΤΡΙΟΣ ΡΩΤΑΣ [(Πρόεδρος της Πανελλήνιας Ομοσπονδίας Ενώσεων Στρατιωτικών (Π.ΟΜ.ΕΝ.Σ.)]: Όχι, δεν γίνεται αυτό. Σε ένα γράφεται.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Συμφωνούμε, λοιπόν. Να το διατυπώσουμε έτσι, ώστε να είναι σε μία ένωση, όπου η περιφέρεια είναι η ανώτερη της τοπικής της πόλης.

ΔΗΜΗΤΡΙΟΣ ΡΩΤΑΣ [(Πρόεδρος της Πανελλήνιας Ομοσπονδίας Ενώσεων Στρατιωτικών (Π.ΟΜ.ΕΝ.Σ.)]: Δεν είναι ανώτερη. Είναι και τα δύο πρωτοβάθμια.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Γιατί έχουν σε μία περιφέρεια τρεις. Ο ίδιος άνθρωπος μπορεί να ψηφίζει και στις τρεις.

ΔΗΜΗΤΡΙΟΣ ΡΩΤΑΣ [(Πρόεδρος της Πανελλήνιας Ομοσπονδίας Ενώσεων Στρατιωτικών (Π.ΟΜ.ΕΝ.Σ.)]: Όχι, κύριε Υπουργέ. Δεν μπορεί να γραφτεί σε τρία. Μόνο σε ένα πρωτοβάθμιο μπορεί να γραφτεί, είτε σε περιφέρεια είτε σε περιφερειακή ενότητα. Πουθενά αλλού. Να μην αποκλείσουμε κανένα, να υπάρχει το ελεύθερο…..

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Δηλαδή να υπάρχει ένα σε κάθε περιφέρεια; Γιατί εδώ εμείς πάμε να σας ενώσουμε όλους μαζί, απ’ ότι καταλάβατε. Αν είναι, λοιπόν, να το διαλύσουμε και σε επίπεδο περιφέρειας, καήκαμε.

ΔΗΜΗΤΡΙΟΣ ΡΩΤΑΣ [(Πρόεδρος της Πανελλήνιας Ομοσπονδίας Ενώσεων Στρατιωτικών (Π.ΟΜ.ΕΝ.Σ.)]: Όχι, μία περιφέρεια υπάρχει.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Να σας προτείνω κάτι; Ενδιάμεσα της συζήτησης, γιατί δεν παίρνουν μία πρωτοβουλία οι Ενώσεις Αποστράτων, οι τρεις Πρόεδροι να σας καλέσουν μαζί και να καθίσετε να κάνετε μία κουβέντα μέχρι τη δεύτερη συζήτηση. Νομίζω ότι μπορεί να βρεθεί μία λύση και να σας καλέσουν οι Ενώσεις των Αποστράτων να καθίσετε κάτω και να κάνετε μία κουβέντα. Τώρα αυτό που μου λέτε να είναι ένας στην Αθήνα και ένας στην περιφέρεια, είναι παράλογο.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Συνεχίστε, κύριε Ρώτα.

ΔΗΜΗΤΡΙΟΣ ΡΩΤΑΣ [(Πρόεδρος της Πανελλήνιας Ομοσπονδίας Ενώσεων Στρατιωτικών (Π.ΟΜ.ΕΝ.Σ.)]: Στην παρ. 9, σχετικά με το φωτογραφικό της υπόθεσης, τονίζω ξανά το εξής: «*Το Σωματείο με την επωνυμία Πανελλήνια Ομοσπονδία Ενώσεων Στρατιωτικών, που κατά την έναρξη ισχύος του ν. 4407/2016 είχε ήδη συσταθεί, οφείλει με αποφάσεις του Διοικητικού Συμβουλίου να εναρμονίσει το καταστατικό του με τις διατάξεις του άρθρου 30 γ΄ του ν.1264/82 και να το υποβάλει προς έγκριση*». Εάν, λοιπόν, αυτό δεν είναι φωτογραφικό, τι να πω; Δηλαδή, δέκα μόνο λέξεις μετατρέπουν το σημερινό παράνομο σωματείο Π.Ο.Ε.Σ., σε νόμιμο και θα είναι η αιτία να μην αποφανθούν τα δικαστήρια, πάνω στον νόμο 4407 που εσείς ψηφίσατε πριν από ένα χρόνο. Αφήστε τη δικαιοσύνη να αποφασίσει ποιος δικαιούται να είναι ο νόμιμος εκπρόσωπος των στρατιωτικών. Νομίζω ότι αυτό είναι πολύ σαφές. Όταν λέμε «*που είχε ήδη συσταθεί*». Ένα Σωματείο, δηλαδή, που είναι εργοδοτικό, να το κάνουμε νόμιμο και με απόφαση του Διοικητικού Συμβουλίου. Νομίζω ότι είναι το πλέον φωτογραφικό.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Τσουκαράκης.

ΑΝΕΣΤΗΣ ΤΣΟΥΚΑΡΑΚΗΣ [(Πρόεδρος της Πανελλήνιας Ομοσπονδίας Ενώσεων Στρατιωτικών (Π.Ο.Ε.Σ.)]: Βέβαια, η παραίνεση ήταν στην αρχή και δεν τηρήθηκε, γιατί υπήρχε πάλι προσωπική επίθεση κατά του ονόματός μου. Εγώ στην ομιλία μου είπα για pokemons, δεν μίλησα για συναδέλφους ή την ΠΟΜΕΝΣ, αλλά όποιος έχει τη μύγα μυγιάζεται, προφανώς.

Επί της ουσίας τώρα θα ξεκινήσω από το τελευταίο, που έθεσε ο κ. Υπουργός. Οι Ενώσεις Αποστράτων – επειδή τους γνωρίζω και τους τρεις και είναι πολύ αγαπητοί και ειδικά με τον κ. Περβαινά έχουμε συνεργαστεί πάρα πολύ στο παρελθόν – είναι ένας ξεχωριστός θεσμικός φορέας, που εκφράζει τα συμφέροντα των αποστράτων. Ήδη, σήμερα τοποθετήθηκαν κατά του άρθρου 27. Να συζητήσω, λοιπόν, εγώ, όταν γνωρίζω εκ των προτέρων ότι θα υπάρχει αντίρρηση και αντίθεση κατά δύο ανθρώπων που θέλουν να βρουν μια κοινή συνισταμένη; Αυτό δεν γίνεται.

Εάν έχει πρόθεση το Υπουργείο, να το συζητήσουμε, γιατί εμείς από την αρχή ήμασταν ενωτικοί. Τα δικαστήρια ειλικρινά πρώτη φορά ήρθαν στην επιφάνεια το 2015 και εντεύθεν από τη δημιουργία του Συνδέσμου Εν Ενεργεία Στελεχών Αεροπορίας, που έχει αδρανήσει, έχει απενεργοποιηθεί. Εδώ είναι οι συνάδελφοι, αυτοί δημιούργησαν όλη τη διαδικασία των δικαστηρίων, οι Αεροπόροι. Αυτή, λοιπόν, τη διαδικασία των δικαστηρίων, αν και προέρχομαι από το δικαστικό χώρο, γιατί εκεί μεγάλωσα, στα δικαστήρια, δεν το είχα ζήσει. Έκτοτε έχω δεχθεί τόσες προσωπικές προβολές και μάλιστα αυτό που άκουσε χθες, ότι έχω εγώ προσωπικά δεχθεί εξώδικο για όλες τις παρανομίες, δεν έχει συμβεί. Το καταθέτω ότι δεν έχει συμβεί και προκαλώ αυτός που το είπε να μου το προσκομίσει, όπως στο παρελθόν αναφέρονται κάποια έγγραφα και ενέργειές μου παράνομες, για τα οποία θα λογοδοτήσω. Αυτά, όμως, καταγράφηκαν. Εγώ ποιες παράνομες ενέργειες έχω κάνει;

Εάν μοιράστηκαν, λοιπόν, τα έγγραφα που σας έδωσα θα δείτε ότι ο συνάδελφος του Ναυτικού εμφανίστηκε ως εγγραφόμενος σε Ένωση της Ανατολικής Αττικής, ενώ δεν υπηρετεί στην εδαφική αρμοδιότητα της Ανατολικής Αττικής. Μάλιστα είπα και τόνισα ότι δικάσαμε και περιμένουμε την απόφαση της Δικαιοσύνης για την Ανατολική Αττική, όταν οι ίδιοι αντέγραψαν, έκλεψαν, υφάρπαξαν το καταστατικό και την σφραγίδα. Η αναμονή, λοιπόν, της δικαιοσύνης….

ΔΗΜΗΤΡΙΟΣ ΡΩΤΑΣ [(Πρόεδρος της Πανελλήνιας Ομοσπονδίας Ενώσεων Στρατιωτικών (Π.ΟΜ.ΕΝ.Σ.)]: Δεν έχει κλέψει κανείς τίποτα. Η Δικαιοσύνη θα αποφανθεί για αυτά που λέτε. Η ανάρτησή σας, όμως, δε διαψεύδεται, με τη στολή του Συνταγματάρχη «ερχόμαστε» σαν λιοντάρια. Σε ποιον έρχεστε;

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Νόμιζα ότι θα δείχνατε το εξώδικο, αλλά βλέπω το λιοντάρι.

ΔΗΜΗΤΡΙΟΣ ΡΩΤΑΣ [(Πρόεδρος της Πανελλήνιας Ομοσπονδίας Ενώσεων Στρατιωτικών (Π.ΟΜ.ΕΝ.Σ.)]: Κύριε Υπουργέ, είναι δυνατόν με στολή Αξιωματικού να είναι το λιοντάρι; Είναι δυνατόν; Σε δική του ανάρτηση;

ΑΝΕΣΤΗΣ ΤΣΟΥΚΑΡΑΚΗΣ [Πρόεδρος της Πανελλήνιας Ομοσπονδίας Ενώσεων Στρατιωτικών (Π.Ο.Ε.Σ.)]: Προφανώς, επειδή παρακολουθούν το Facebook έχω ανεβάσει και μία φωτογραφία με μαγιό. Γιατί δεν εμφανίζουν τη φωτογραφία με μαγιό, είμαι και σωματώδης, κάνω και γυμναστική, να το δείξουν; Το τι θα βάζω εγώ στο προσωπικό μου προφίλ είναι δικαίωμά μου. Εάν, λοιπόν, ο καλώς εννοούμενος συνδικαλισμός είναι η φίμωση ενός ανθρώπου στο να ανεβάζει ό,τι θέλει στο προσωπικό του προφίλ, όχι τέτοιο συνδικαλισμό δεν θέλουμε. Θα συνεχίσω επί των ερωτήσεων. Είναι σημαντικό αυτό, για να κατανοηθεί ειδικώς από την πλευρά του κ. Γεωργιάδη που δεν τα έχει κατανοήσει, γιατί δεν του τα λένε, έτσι όπως πρέπει να του τα πουν.

Επιμένω, λοιπόν, ότι η Ένωση Στρατιωτικών Περιφερειακής Ενότητας Ανατολικής Αττικής είναι η μόνη που θα διαλυθεί. Κανένα άλλο Σωματείο! Ο νόμος σαφέστατα δεν μπορεί να καταργήσει. Δικαστική απόφαση ίδρυσε, δικαστική απόφαση θα καταργήσει. Μα, κανένας νόμος δεν μπορεί να καταργήσει Σωματείο. Η Ένωση Στρατιωτικών Ανατολικής Αττικής, όμως, θα καταργηθεί. Μα με αυτή την Ένωση προσκομίστηκαν παράνομα κάποιοι, για να πάνε στο συνέδριο. Εδώ είναι οι δύο συνάδελφοι που υπηρετούν στο ΓΕΑ. Το ΓΕΑ χωροταξικά ανήκει στον βόρειο τομέα. Κατά σύμπτωση, ο βόρειος τομέας είναι στην ΠΟΕΣ. Γιατί εμφανίστηκαν, λοιπόν, κάπου που δεν μπορεί να εισέλθουν. Άρα, λοιπόν, για την νομιμότητα, ειδικά σε μένα, δεν μπορούν να λένε το αν είμαι ή δεν είμαι νόμιμος.

Όσον αφορά, λοιπόν, επειδή όντως επεκταθήκαμε και εστιάσαμε στο άρθρο 27, το οποίο δεν το συζητάμε, σαν ΠΟΕΣ το επικροτούμε, για να μπορέσει επιτέλους να σταματήσει αυτό, που ξεκίνησε πρόσφατα. Και μάλιστα, «πιάνομαι» από τα λόγια του κ. Σαρίδη, που ρώτησε για την συνδικαλιστική μου εμπειρία των 13 ετών – είναι ο μόνος που το είπε και μπράβο του – γιατί με αυτόν συνομιλούσαμε, όταν έπρεπε να συνομιλήσουμε για νομοσχέδια, τι έκανε η ΠΟΕΣ στο παρελθόν.

Ξεκινώ, λοιπόν, από αυτό. Τι έκανε η ΠΟΕΣ στο παρελθόν; Να αναφέρω το σημαντικότερο; Αυτό που συμβαίνει και σήμερα ή μετά την απόφαση του ΣτΕ; Από την νυν αντιπολίτευση που τότε ήταν κυβέρνηση, από την νυν κυβέρνηση που τότε ήταν αντιπολίτευση; Το σημαντικότερο για όλα τα στελέχη, την απόφαση του ΣτΕ! Για να μπορούν σήμερα, οι ίδιοι να διεκδικούν και να απαιτούν την πλήρη συμμόρφωση στο ΣτΕ. Και τότε, επανειλημμένως η ΠΟΕΣ χτυπούσε την πόρτα του κ. Δαβάκη, που ήταν Υφυπουργός Εθνικής Άμυνας και ξέρετε, τι μας έλεγε; «*Οι εκπρόσωποί σας είναι οι Αρχηγοί. Με αυτούς θα συνομιλήσω*». Μα εγώ πήγα στο ΣτΕ. Δεν πήγε ο Αρχηγός. Τι να πεις με τον Αρχηγό; Με εμένα θα συνομιλήσεις, το πώς θα μου επιστρέψεις τα χρήματα. Το έκανε ο κ. Καμμένος. Τι να κάνω τώρα, δηλαδή; Να «κάνω κωλοτούμπα»; Να φέρω τα πάνω-κάτω; Δεν μπορώ να «κάνω κωλοτούμπα». Μας υποσχέθηκε ότι θα το κάνει. Παραμένουμε στη διαβεβαίωση και στην υπόσχεση του Υπουργού Εθνικής Άμυνας ότι θα το κάνει. Έκανε κι άλλα στο παρελθόν, ναι, και είναι προς τιμήν του. Τα καλά να λέγονται.

Ο ν.3883/2010 δεν είναι νομοθέτημα του κ. Καμμένου. Το 2000 νομοθετήθηκε και έβαλε όλα τα «φωτογραφικά» που μπορούσαν να μπουν, για να αδικήσει συναδέλφους και να ευνοήσει κάποιους άλλους συναδέλφους. Μα, αυτά έρχονται τώρα να ρυθμίσουμε, σε αυτά παρεμβαίνει το νομοσχέδιο και σε αυτά κάνουμε προτάσεις. Το 2010 έγιναν.

Επί του άρθρου 1, στον κ. Καραγιαννίδη, η άποψη της ΠΟΕΣ για το 1, 2 και 4. Επί του άρθρου 1: Σαφέστατα το άρθρο μιλάει για Αξιωματικούς μέχρι και το βαθμό του Συνταγματάρχη. Παραλείπει εντελώς την μεγάλη μερίδα των Υπαξιωματικών.

ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας): Για Αξιωματικούς εξ Υπαξιωματικών. Αυτό εννοώ. Εγώ θα το πάρω το λάθος πάνω μου.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Σας παρακαλώ. Πήραμε μήνυμα ότι πρέπει οι Βουλευτές να πάμε στην Ολομέλεια. Θέλω αυτή η διαδικασία να τελειώσει στα επόμενα δέκα λεπτά, διότι πρέπει να πάμε να ψηφίσουμε. Σας παρακαλώ.

ΑΝΕΣΤΗΣ ΤΣΟΥΚΑΡΑΚΗΣ [(Πρόεδρος της Πανελλήνιας Ομοσπονδίας Ενώσεων Στρατιωτικών)ΠΟΕΣ]: Ήδη έχουν εκδοθεί εγκύκλιοι που αποστρατεύουν Αρχιλοχίες, που δεν θα φτάσουν ποτέ Αξιωματικοί, στην ηλικία των 50. Και Ανθυπασπιστές, για τους Εθελοντές Μακράς Θητείας μιλάω, ήδη, έχουν εκδοθεί εγκύκλιοι από τα Επιτελεία, που θα φτάσουν στην ηλικία των 54 να αποστρατευθούν. Μα, με τον συνταξιοδοτικό νόμο, αυτοί οι άνθρωποι πότε θα παίρνουν σύνταξη; Στα 60. Από τα 50 μέχρι τα 60, τι θα κάνουν; Αυτό ζητούσαμε εμείς, να επεκταθεί το προνόμιο αυτό και σ' αυτούς τους ανθρώπους. Αν δείτε το υπόμνημα στην πρώτη πρόταση τι προτείνουμε; Το νομοθετικό διάταγμα 445/1974 να αλλάξει και να πάει με τη συμπλήρωση του 60ου έτους της ηλικίας για τους συγκεκριμένους ανθρώπους. Για την επίμαχη διάταξη των καταταγέντων το ‘90, επιμένουμε να προσκολληθεί στον 2439 και να γίνει 31/12/2015. Λύθηκαν όλα τα προβλήματα.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Κύριε Πρόεδρε, αν μου επιτρέπετε, όσον αφορά στο ’90, πράγματι το μελετήσαμε πάρα πολύ, είναι για ένα εξάμηνο του ’90.

ΑΝΕΣΤΗΣ ΤΣΟΥΚΑΡΑΚΗΣ [(Πρόεδρος της Πανελλήνιας Ομοσπονδίας Ενώσεων Στρατιωτικών (Π.Ο.Ε.Σ.)]: Είναι και η εξέλιξη.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Μετά πρέπει να πάμε στο ΄91 και στο ΄92.

ΑΝΕΣΤΗΣ ΤΣΟΥΚΑΡΑΚΗΣ [(Πρόεδρος της Πανελλήνιας Ομοσπονδίας Ενώσεων Στρατιωτικών (Π.Ο.Ε.Σ)]: Όχι. Η τάξη του ΄90 είναι η τελευταία που μπήκε με το καθεστώς του 2439. Οι ‘91 και μετά πηγαίνουν με διαφορετική ιεραρχική εξέλιξη. Αυτοί οι άνθρωποι, οι 90άρηδες, οι 89άρηδες …

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Ακούστε, τι μου δίνει η υπηρεσία, αν είναι λάθος, θα μου τα πείτε. Τάξεις του ‘88 και του ’89, σύνταξη στα 35 έτη υπηρεσίας με τον ν.4407/2016. Κάναμε ρύθμιση, διότι δεν προλάβαιναν να φθάσουν στον καταληκτικό βαθμό πριν την συνταξιοδότηση. Τάξη του ‘90, του ‘91, του ’92, σύνταξη στα 37,5 έτη υπηρεσίας, δεν απαιτείται ρύθμιση, διότι προλάβαιναν να φθάσουν στον καταληκτικό βαθμό. Τάξη του ‘93 και έπειτα σύνταξη στα 40 έτη υπηρεσίας, επομένως, κανένα πρόβλημα.

ΑΝΕΣΤΗΣ ΤΣΟΥΚΑΡΑΚΗΣ [(Πρόεδρος της Πανελλήνιας Ομοσπονδίας Ενώσεων Στρατιωτικών (Π.Ο.Ε.Σ.)]: Η τάξη του ’89, ενώ έχει μια τάξη διαφορά με αυτούς της τάξης του ’90, θα τους περάσουν στο βαθμό του Ταγματάρχη κατά τρία χρόνια.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Κύριε Τσουκαράκη, αυτά τα έχετε καταθέσει στο υπόμνημα. Τον λόγο έχει ο κ. Γεωργιάδης.

ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ: Πρώτον, ρώτησα τον κ. Τσουκαράκη, εάν προτίθεται να ζητήσει αναβολή στη δίκη.

ΑΝΕΣΤΗΣ ΤΣΟΥΚΑΡΑΚΗΣ [(Πρόεδρος της Πανελλήνιας Ομοσπονδίας Ενώσεων Στρατιωτικών (ΠΟΕΣ)]: Δεν πρόλαβα να απαντήσω.

ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ: Μιλούσατε επί εννέα λεπτά και για αυτό δεν είπατε.

ΑΝΕΣΤΗΣ ΤΣΟΥΚΑΡΑΚΗΣ [(Πρόεδρος της Πανελλήνιας Ομοσπονδίας Ενώσεων Στρατιωτικών ΠΟΕΣ)]: Προφανώς, υπήρχαν άλλα σημαντικότερα.

ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ: Πρέπει να δεσμευτείτε ότι δεν θα ζητήσετε αναβολή, για να μην υπάρχει συμπαιγνία με τον κ. Βίτσα. Δεν το καταλαβαίνετε;

ΑΝΕΣΤΗΣ ΤΣΟΥΚΑΡΑΚΗΣ [(Πρόεδρος της Πανελλήνιας Ομοσπονδίας Ενώσεων Στρατιωτικών (Π.Ο.Ε.Σ.)]: Όχι.

ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ: Θα ζητήσετε αναβολή ή όχι; Πείτε μας.

ΑΝΕΣΤΗΣ ΤΣΟΥΚΑΡΑΚΗΣ [(Πρόεδρος της Πανελλήνιας Ομοσπονδίας Ενώσεων Στρατιωτικών (Π.Ο.Ε.Σ.)]: Το τί θα κάνω δικονομικά δεν θα το πω.

ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ: Α! Δεν θα το πείτε; Εντάξει, σταματώ. Καταλάβαμε. Κύριε Πρόεδρε, το θράσος έχει όρια στη Βουλή. Χθες είπα ότι θα ελεγχθεί ο κ. Τσουκαράκης. Γιατί το είπα; Εμένα δεν μου αρέσει να κρύβομαι και δεν το έχω κάνει ποτέ στη ζωή μου, διότι, στις 23 Ιανουαρίου 2017, με αρ. πρωτ. 2781, κατέθεσα γραπτή ερώτηση στον αξιότιμο κ. Υπουργό Εθνικής Άμυνας, για έγγραφες καταγγελίες για κακοδιαχείριση 50 χιλιάδων ευρώ στην ΠΟΕΣ και για τη μη απόδοση λογαριασμών στην ελεγκτική της επιτροπή. Κύριε Πρόεδρε, η ερώτηση παραμένει αναπάντητη, 10 μήνες μετά, την ώρα που ο κ. Βίτσας, νομοθετεί υπέρ του κ. Τσουκαράκη. Άρα, ναι, κύριε Τσουκαράκη, θα ελεγχθείτε. Και αν δεν σας ελέγξουν οι δικοί σας, θα σας ελέγξουν οι επόμενοι.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Εντάξει, ωραία, αλλά εδώ δεν είμαστε δικαστήριο.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Ποια ερώτηση;

ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ: Η ερώτηση έχει έρθει, να την βρείτε. Τί να σας πω εγώ, αν δεν την έχετε.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Μπορώ, ως Υπουργός, εγώ να ελέγξω ένα σωματείο;

ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ: Όχι, όχι, δεν έχετε απαντήσει στην ερώτηση. Η ερώτηση είναι αναπάντητη. Αυτό που θα μου πείτε τώρα, θα μου το στείλετε γραπτώς και όταν θα είμαι εγώ υπουργός θα σας πω, αν το ελέγξω ή όχι, κύριε Καμμένε.

Κάποιοι σας λένε ότι «φαγώθηκαν» 50 χιλιάδες ευρώ. Δεν σας νοιάζει καθόλου; Δεν σας ενδιαφέρει;

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Από δική μου υπηρεσία;

ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ: Από το συνδικαλιστικό σωματείο που προστατεύετε, κύριε Υπουργέ. Συνεχίζω. Η απόφαση του Συμβουλίου της Επικρατείας δεν βγήκε από τον κ. Τσουκαράκη. Στο δικαστήριο προσέφυγαν οι Ενώσεις Αποστράτων. Άρα, το να καπηλεύεται ο κ. Τσουκαράκης, μια απόφαση που έβγαλαν οι Ενώσεις Αποστράτων περνάει όλα τα όρια.

ΑΝΕΣΤΗΣ ΤΣΟΥΚΑΡΑΚΗΣ [(Πρόεδρος της Πανελλήνιας Ομοσπονδίας Ενώσεων Στρατιωτικών (ΠΟΕΣ)]: Ψέματα, ψέματα.

ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ: Τρίτον, εγώ ανέφερα συγκεκριμένα, κύριε Τσουκαράκη, αν έχετε να μου δείξετε ένα δελτίο τύπου της ΠΟΕΣ, που να εγκαλεί τον κ. Καμμένο, ο οποίος στο ιερό βήμα της Βουλής το 2015, είπε ότι η πρώτη του απόφαση θα είναι τα αναδρομικά και έχουν περάσει τρία χρόνια. Δείξε μου ένα δελτίο τύπου που έβγαλες. Άρα, μη μου μιλάς για «κωλοτούμπα» εμένα εδώ μέσα.

*Θόρυβος στην Αίθουσα*

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Κύριε Γεωργιάδη, με συγχωρείτε.

ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ: Τέταρτον, αντί να μιλήσεις για τα αναδρομικά ήρθες εδώ και έπλεξες το εγκώμιο του Υπουργού;

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Με συγχωρείτε, τί είναι αυτά; Δεν κάνουμε δίκη εδώ.

*Θόρυβος στην Αίθουσα*

ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ: Αναφέρθηκε σε εμένα. Τελευταίο, δεν άκουσα την ΠΟΕΣ να πει τίποτα για τις μειώσεις των συντάξεων των στρατιωτικών. Δεν αφορά αυτό κύριε της ΠΟΕΣ με την τρομερή συνδικαλιστική δράση, που κατηγορούσε για προδότη τον προηγούμενο Πρωθυπουργό της χώρας, για το εάν αυτό έχει σημασία στην Ελλάδα; Να πάρει 1.480 ευρώ, ο Αρχηγός ΓΕΕΘΑ και δεν ντρέπεσαι; Σας ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Λύεται η συνεδρίαση. Θα ήθελα να σας ευχαριστήσω όλους. Η επόμενη συνεδρίαση είναι στις 16.00΄ στην ίδια Αίθουσα.

Στο σημείο γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Αυλωνίτου Ελένη, Βαγιωνάκη Βάλια, Κοζομπόλη Παναγιώτα, Δέδες Γιάννης, Δουζίνας Κωνσταντίνος, Εμμανουηλίδης Δημήτριος, Καραγιαννίδης Χρήστος, Ντζιμάνης Γιώργος, Τριανταφύλλου Μαρία, Φίλης Νικόλαος, Αναστασιάδης Σάββας, Γεωργιάδης Σπυρίδων – Άδωνις, Δαβάκης Αθανάσιος, Δημοσχάκης Αναστάσιος, Καββαδάς Αθανάσιος, Κουκοδήμος Κωνσταντίνος, Λοβέρδος Ανδρέας, Κούζηλος Νικόλαος, Παφίλης Αθανάσιος, Κατσίκης Κωνσταντίνος, Δανέλλης Σπυρίδων και Μάρκου Αικατερίνη.

Τέλος και περί ώρα 12.15΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΚΩΝΣΤΑΝΤΙΝΟΣ ΔΟΥΖΙΝΑΣ ΜΑΡΙΑ ΤΡΙΑΝΤΑΦΥΛΛΟΥ**